ОҚ-ОЛТИН: «ОБОД ҚИШЛОҚ»НИНГ ҲАЁТИЙ МЎЪЖИЗАСИ | "Xazina" газетасининг онлайн саҳифаси\nAvgust 30, 2021\t0\tBy admin\nЮртнинг ободлиги, халқнинг фаровонлиги маҳалла ва қишлоқлардан бошланиши бор гап. Одамларнинг ҳаётдан мамнунлиги, шаҳарлардагидек қулайлик ва имкониятларга эга бўлган замонавий масканларда яшаётганидан шодонлик ҳисси замирида бир ҳақиқат – қишлоқларни обод қилиш йўлидаги ислоҳотлар ётибди, десак муболағага йўйманг. Ана шундай ҳудудлардан бири – Чироқчи тумани марказидан олис Оқ-Олтин қишлоғи бўлади.\nБу ерда ҳам катта бунёдкорлик ишлари амалга оширилди. Бугун янгича қиёфа касб этаётган бу жойлар кишида гўё эндигина пайдо бўлгандек тасаввур уйғотади. Аммо бу ўша – оқ-олтинликларнинг қадрдон қишлоғи. Фақат энди у замонавий кўринишда, барча қулайлик, шарт-шароитларга эга масканга айланган.\nҚишлоққа таклиф этилган бир гуруҳ меҳмонлар, хусусан, Президент маслаҳатчиси Турсунхон Худойберганов, Давлат хизматлари агентлиги директори Улуғбек Муҳаммадиев, вилоят ҳокими Зойир Мирзаев, вилоят прокурори Эркабой Таджиев, вилоят Давлат солиқ бошқармаси бошлиғи Алишер Қодиров ва бошқалар ана шу ўзгаришларга бевосита гувоҳ бўлди.\nБайрам тадбирига узоқ-яқиндан келган меҳмонларни очиқ юз билан қарши олган қишлоқ аҳолиси юзидаги табассум, юқори кайфият бир онда тадбир иштирокчиларига ҳам кўчди.\nЙўлаклар бўйлаб безатилган декорациялар эса қалбларга илиқлик, чинакам байрамона кайфият бахш этиб турди. Қишлоққа кираверишданоқ баралла янграган ўша машҳур «Бир келиб кетинг қишлоғимизга» қўшиғи олис-олисларгача акс-садо берди.\nМиқёс ва мазмун жиҳатидан ниҳоятда кенг кўламга эга бўлган ободонлаштириш ва бунёдкорлик ишлари туфайли Оқ-Олтин қишлоғида истиқомат қилаётган қарийб 2954 нафар аҳоли ҳаётида мўъжизага тенг ўзгаришлар юз берди. Қишлоқда катта ҳажмдаги қурилиш-таъмирлаш, ободонлаштириш ва кўкаламзорлаштириш ишлари олиб борилди ва Оқ-олтин бамисоли мўъжаз шаҳарчага айланди.\nЧироқчи тумани марказидан анча олис ҳудудда жойлашган «Оқ-Олтин» маҳалласининг аввалги аҳволи ниҳоятда ачинарли ҳолатда бўлган. Логистика, инфраструктура ва бошқа жиҳатлардан фуқароларга шароит яратиб беришда анчагина камчиликлар бор эди. Шу боис, тумандошларимиз талабидан келиб чиққан ҳолда, биринчи навбатда, мактаб, маҳалла фуқаролар йиғини маъмурий биноси, маҳалла гузари, тиббий хизмат, спорт майдонларини қуришга ва таъмирлашга киришилди.\nҚишлоқ аҳолисига қулайлик яратиш мақсадида маҳалла маркази қурилди. Маҳалла марказининг замонавий барча қулайликларни ўзида мужассам этган биносида маҳалла фуқаролар йиғини раиси ва ўринбосарлари, профилактика инспектори учун алоҳида хоналар жиҳозланиб ажратилган бўлса, иккинчи бинода тикувчилик цехи, аёллар ва эркаклар сартарошхонаси, кутубхона жой олган. Ёшларни спортга жалб этиш ва уларнинг бўш вақтларини мазмунли ўтказишлари учун шундоққина маҳалла маркази ёнида сунъий қопламали мини стадион бунёд этилди. Бугун ана шу ишлардан қишлоқ аҳли мамнун. Шу масканни ўзига Ватан ичра кичик Ватан деб билган, бир оила фарзандларидек аҳил ва иноқликда яшаб, юртимиз равнақига муносиб ҳисса қўшиб келаётган қишлоқ аҳлининг юз-кўзидаги қувонч, юракларни лиммо-лим тўлдириб, жўшқин дарёдек тошиб чиқаётган зўр кўтаринкилик ва шукроналик кайфиятининг чегараси йўқ.\nЮртнинг келажаги бўлган ёшларни тарбиялашни, аввало, мактабдан бошлашланади. Шу жиҳатдан, Оқ-Олтин қишлоғидаги 192-умумтаълим мактабининг янгидан қурилиши ва ташкил этилиши аҳолининг айни кўнглидаги иш бўлди. Бугун Чироқчининг замонавий аҳоли яшаш манзилларидан бири бўлаётган Оқ-Олтин қишлоғида Мустақиллик байрами арафасида 176 ўринли янги 192-сонли умумий ўрта таълим мактаби ўз фаолиятини бошлади.\nМазкур таълим муассасаси инвестиция дастури асосида «Баҳор қурилиш инвест» масъулияти чекланган жамияти томонидан 1 миллиард 450 миллион сўм маблағ эвазига бунёд этилди. Мактабда ўқувчиларнинг таълим олиши учун барча шароитлар яратилган. Хоналар фанлар бўйича жиҳозланган, кутубхона, сунъий қопламали мини стадион ўқувчиларнинг билим олиши ва спорт билан шуғулланишларига яқиндан ёрдам беради.\nЮртимизда ҳукм сураётган ўзаро меҳр-оқибат, ҳамжиҳатлик, тотувлик, бағрикенглик муҳитини янада мустаҳкамлашга ҳисса қўшадиган янги объектларни Мустақиллик байрами арафасида фойдаланишга топширишга бағишланган тадбир том маънодаги тантаналарга, таъбир жоиз бўлса, байрамга айланиб кетди. Қишлоқда амалга оширилган бунёдкорлик ишлари, барпо этилган кўплаб ижтимоий соҳа объектлари, замонавий уй-жойлар чекка қишлоқ аҳолисига кўрсатилаётган эътибор ва ғамхўрликнинг яна бир амалий ифодаси бўлди.\nҚишлоқ аҳлининг шаҳардан кам бўлмаган шароитларда дам олишлари, маданий ҳордиқ чиқаришлари учун ҳам қулайликлар яратилди. Шунингдек, бунёдкорлик ишлари доирасида қишлоқ аҳолисининг энг катта муаммоларидан бўлган ичимлик сув, йўл, электр энергияси билан боғлиқ бирламчи ҳаётий масалалари ҳал қилиб берилди.\nАниқ рақамларга мурожаат қиладиган бўлсак, 615 та аҳоли уй-жойлари ва 2320 та қўшимча бинолари таъмирланди, 116 та хонадонларда ювиниш хонаси ташкил қилиниб, тўлиқ жиҳозлаб берилди. Йўл бўйлаб 1400 та манзарали ва мевали дарахт кўчатлари экилди, 10 км ички йўлларга шағал тушалди, 2,5 км пиёдалар йўлакчаси ва тунги ёритиш кўча чироқлари ўрнатилди. Электр таъминотини яхшилаш бўйича 4 дона трансфарматорлар таъмирланди ва 1 дона янги трансфарматор ҳамда 57 дона электр темир-бетон устунлари ўрнатилди.\nКўчаларга ўрнатилган чироқлар туфайли бугун Оқ-Олтиннинг оқшомлари ҳам гўзал ва тароватлидир. Шу тариқа, ўзаро аҳил-иноқликда яшаб келаётган Оқ-Олтин қишлоғи аҳолиси янгидан бунёд этилган обод қишлоқда яна бир шодиёнани кўтаринки руҳда нишонлади. Маҳалладошлар, қишлоқдошлар бир ерга жам бўлиб, дўстлик алоқалари, ҳамжиҳатлик туйғуларидан яна бир карра диллар яйради. Янгитдан чирой очган замонавий масканларни кўриб, кўзлар қувонди, диллар шодликка тўлди. Бундай шодиёна онлар юртимизнинг барча бурчакларида кезиб, «Обод қишлоқ»лар сони кун сайин кўпайиб бораётгани эса қалбимизда шукроналик туйғуларини мавжлантиради.\nЎЗБЕКИСТОН РЕСПУБЛИКАСИ МУСТАҚИЛЛИГИНИНГ ЎТТИЗ ЙИЛЛИГИ МУНОСАБАТИ БИЛАН ТАДБИР ТАШКИЛ ЭТИЛДИ


(2:00 / 15.09Mb / просмотров видео: 5234)\nМосквадаги Украина элчихонаси олдида Киевда ҳибсга олинган журналист Вышинский ҳимоясига митинг бўлиб ўтди.\nМосквадаги Украина элчихонаси олдида, жума куни Киевда ҳибсга олинган "РИА Новости – Украина" нашрининг журналисти - Кирилл Вышинский ҳимоясига митинг бўлиб ўтди.\nМитингда 100га яқин киши иштирок этди. Улар ораисда таниқли журналистлар, депутатлар, ҳуқуқ ҳимоячилари, журналистнинг дўстлари ва ҳамкасабалари, жумладан МИА "Россия сегодня" бош директори Дмитрий Киселев ва Russia Today телеканали бош редактори Маргарита Симоньян ҳам иштирок этишди.\nМитинг 2 ноября - журналистларга қарши жиноятларга барҳам бериш халқаро кунида ўтказилди.\n17:10 30.09.2020 (Янгиланган 17:12 30.09.2020)\nЎзбекистон ОТМларида 2019 йилда 18130 та бюджет ўринлари бўлган бўлса, бу йил 28173 киши бюджет асосида ўқишга кирди.\nДатлат Тест маркази 25 сентябр соат 15:00 дан бошлаб кириш имтиҳонлари натижаларини эълон қила бошлади. Sputnik аниқлашига кўра бу йил ОТМларга жами 1,4 млн абитуриент ҳужжат топширган. Лекин улардан 1,2 миллиони имтиҳонларда иштирок этган.\nҲар бир ўринга ўртача 10,6 киши тўғри келган. Бу ўтган йилга (10,3 киши) қараганда бироз кўпроқ.\nҚайд этиш жоизки бу йил бюджет ўринлари сони 10 мингтага оширилган. Хусусан ўтган йили 18130 та бюджет ўринлари бўлган бўлса, бу йил 28173 кишибюджет асосида ўқишга кирди.\n16:14 01.10.2020 (Янгиланган 16:16 01.10.2020)\nТОШКЕНТ, 26 сен — Sputnik. Бу аллақачон содир бўлиши керак эди: америкалик сиёсатчи айтганидай – бугунги кризисдан Америка иккала партиясини ҳам йўқотиб чиқади, деган эди. Демократик ва Республикачилар партияларидан иборат тизим таъмирлашни эмас, тўлиқ алмаштиришни талаб қилади.\nForeign Policy журнали ёзишига кўра, бугунги кунда АҚШ жамиятидаги бўлиниш шу даражага етган-ки, ҳар бир партия бирлигини фақат бошқа партияга бўлган нафрат ёрдамида ушлаб турибди. Республикачидар Трамп атрофида жамланган, акс ҳолра мамлакатла “Маркс революцияси" бўлади. Демократлар ҳам қолишмайди – улар фақатгина Трамп иккинчи маротаба сайловда ғолиб чиқиши қўрқувга солгани учун бирга бўлиб туришибди, акс ҳолда мафкуравий сабабларга кўра бир бирларини ғажиб ташалаган бўларди.\nМақола муаллифи Ли Дратман ушбу вазиятдан чиқиш учун ҳар бир сайлов участкасида номзодларнинг узун рўйхати бўйича овоз беришни таклиф қилмоқда. Худди Ирландия, Австралия ва ... (наҳотки?) Россияда бўлганидек. Ушбу услуб кўп партияли тизим яратишда ва вазтятдан чиқишда ёрдам бериши мумкин.\nКўриб турибмизки, Америкадаги инқироз яна бир марта ҳамма учун муҳим бўлган саволни қўймоқда – қандай сиёсий тизим яхши? Бир, икки ёки кўп партиялими?\nБир партияли тизим – нафақат собиқ СССРда бўлган. Кўплаб давлатлар ушбу тизимдан ўтган. Унда ягона партияга ўзининг мустақил фикрига эга бўлган ҳар қандай фуқаролар қўшилган. Бунга яққол мисол – Сингапур. У ерда ушбу тизим 60 йиллардан буён ишлаб келмоқда ва энди энди ўз “чарчоғини” кўрсатмоқда. Шундай тизимлар Ҳиндистон, Хитой, Тайванда ва деярли бутун Африкада ҳам ишламоқда. Бундай тизим нимаси билан хавфлилигини ҳам барча яхши билади – дастлабки муваффақиятлардан сўнг у туриб қолиши мумкин. Унда дастлабки ғоялар ўрнига юқоридан буйруқни кутадиган ижрочиларга айланиб қолиши мумкин. Шунингдек бошлиқлар фикрига қўшилмаганларни “тозалаш” хавфи ҳам бор.\nИкки партияли тизим – АҚШ мисолида кўрганимиздек, жамият аста секин ҳар бири ўз қадриятларига эга бўлган, лекин бир-бирига нафрат билан қарайдиган 2та тенг гуруҳга бўлиниб қолиши мумкин. Бунда қарама қаршилик фуқаро уруши даражасигача кучайиши мумкин. Кимга керак бунақа тизим?\nКўп партияли тизимнинг ҳам ўз муаммолари бор: масалан, дастлаб мустақил бўлган партияларнинг бир-бирига қўшилиши, турли блок ва альянслар пайдо бўлиши хавфи. Оқибатда икки партияли ёки бир партияли ҳукумат монополия тизим ҳам келиб чиқиши мумкин.\nЎша мақолада АҚШ ички сиёсий тизими тўғрисида Ли Дратман яна бир қимматли фикрни билдирган. Бугунги воқеалар одатий ҳол, чунки ҳар 24-36 йилда АҚШ сиёсий тизимида цикл алмашади, кейин ҳаммаси изига тушиб кетади, - деди сиёсатшунос.\nБугунги АҚШ тизими асосан 1980 йилларда пайдо бўлган эди. АҚШ 70 йилларда – Вьетнам урушида мағлубиятга учраганидан сўнг жамият шартли икки гуруҳга бўлинган эди. Бири – урушда иштирок этганлар бўлса, иккинчиси – унга қарши бўлганлар. Биринчи гуруҳ фаол ташқи сиёсат тарафдори бўлса иккинчиси кўпроқ ижтимоий муаммоларга эътибор бериш тарафдори бўлганлар эди. Лекин аксарият масалалар бўйича уларнинг иккаласи ҳам ҳамфикр эди. Шу сабабли ҳам тизим яшунча йил яхши ишлаб келди.\nЭнди бўлса, балким Америка жамияти учун икки партияли тизим мос келмай қолгандир? Балким уларанинг бугунги ривожланиш даражасига бир партияли ёки кўп партияли тизим кўпроқ мос келар?


ҚР Қишлоқ хўжалиги вазири Жаҳон банки вакиллари билан учрашди NUR-SULTAN. Kazinform - Қозоғистон Қишлоқ хўжалиги вазири Ербол Қарашукеев Европа ва Марказий Осиёда барқарор ривожланиш бўйича минтақавий директор Стивен Шонбергер ва Жаҳон банкининг Қозоғистондаги доимий вакили Жан-Франсуа Марто билан учрашди, деб хабар беради Kazinform мухбири.\nРоссияда кетма-кет беш кун давомида ҳар куни 800 та киши коронавирусдан вафот этган MOSKVA. TASS. Kazinform - Россияда коронавирусдан вафот этганлар сони бир кунда 822 тага кўпайиб, 203 095 тага етди. Бир кун олдин бу рақам 828 та эди. Бу ҳақда Янги инфекцияларга қарши кураш федерал тезкор штаби маълум қилди, деб хабар беради Kazinform TASSга асосланиб.\nҚР Президенти телерадиокомплекси Афғонистон ҳақида ҳужжатли филмни тақдим этади NUR-SULTAN. Kazinform - ҚР Президенти телерадиокомплекси Афғонистондаги вазиятга бағишланган ҳужжатли филмни тақдим этади, деб хабар беради Kazinform.\nҚР Президенти Қуролли Кучларни шакллантириш ва ривожлантиришнинг янги концепциясини тасдиқлади NUR-SULTAN. Kazinform - Қозоғистон Президенти-Олий Бош қўмондон Қасим-Жомарт Тоқаев Қуролли Кучларни, бошқа қўшинлар ва ҳарбий тузилмаларни шакллантириш ва ривожлантиришнинг янги концепциясини тасдиқлади, деб хабар беради Ақорда.


Бумеранг тамойили: ташкилотнинг регресс талаблари | NORMA.UZ\nБумеранг тамойили: ташкилотнинг регресс талаблари\n? Агар ҳайдовчи иш вақтида хизмат автосида Йўл ҳаракати қоидаларини бузиб бошқа автомобиль билан тўқнашса, ушбу ҳолатда бошқа автомобиль ҳайдовчиси, яъни жабрланувчига етказилган зарарни ким қоплайди?\nХодим меҳнат (хизмат, лавозим) мажбуриятларини бажариб турган вақтида келтирган зарарни қоплаш бўйича мажбурият ташкилотнинг мажбурияти ҳисобланади. Зарар етказишдан келиб чиқадиган мажбуриятлар Фуқаролик кодексининг (ФК) 57-боби билан тартибга солинади.\nФКнинг 989-моддасига мувофиқ юридик шахс ёхуд фуқаро ўз ходими меҳнат (хизмат, лавозим) мажбуриятларини бажариб турган вақтида етказган зарарни қоплайди.\nКўрсатилган бу қоида маънавий зарар етказилган ҳолатларга ҳам татбиқ қилинади (ОС Пленумининг 2000 йил 28 апрелдаги 7-сон қарори 5-банди).\nЯъни, ўз лавозим мажбуриятларини бажараётганда ҳайдовчи ходим айби билан бошқа шахсларга етказилган зарарни қоплаш бўйича мажбурият, дастлаб иш берувчига юклатилади.\nГарчи иш берувчи компания ўзининг ҳайдовчи ходимлари йўл қўйган қоида бузилишлар учун жавоб беришга мажбур бўлсада, жарималарнинг молиявий юкини ўз гарданига бутунлай ва батамом олишга мажбур эмас. Қонун ходим ўз меҳнат мажбуриятларини бажариб турган вақтида келтирган зарарни қоплаган иш берувчига қопланган зарарни (қайта талаб қилиш ҳуқуқи - регресс) ундан компенсация қилишни талаб қилишга ҳуқуқ беради.\nАгар ходимдан ундирилиши лозим бўлган келтирилган зарарнинг суммаси унинг ўртача ойлик иш ҳақидан ошиқ бўлса ёки зарар аниқланган санадан бошлаб бир ойлик муддат ўтган бўлса, ундирув суд тартибида амалга оширилади.\nБунда шуни ёдда тутиш лозимки, регресс талаб ҳар доим ҳам иш берувчининг барча талофатларини қоплай олмайди, чунки суд айбнинг даражаси ва шакли, аниқ ҳолатлар ва ходимнинг моддий ҳолатини ҳисобга олган ҳолда ундирилиши лозим бўлган зарар миқдорини камайтириши мумкин. Суд унинг миқдорини пасайтириш тўғрисида келишув битимини тасдиқлашга ҳақли.\nАгар жиноят ғаразли мақсадда содир этилганлиги аниқланса, ходимдан ундириладиган миқдорнинг пасайтирилишига йўл қўйилмайди.\nШундай қилиб, бумеранг тамойили бирга ишлайди, у ким томонидан улоқтирилган бўлса, ўшанга қайтади: ходим ЙҲҚларини бузади, ташкилот олдин ўзининг ходими айби билан юзага келган жарималарни тўлайди, кейин эса қоплаш тартибида унга молиявий талаблар қўяди. Агар ходим ўзи йўл қўйган қоида бузишлар учун моддий зарарни ихтиёрий қоплашдан бўйин товласа, иш берувчи судга мурожаат қилишга ҳақли.


Мирзо Улуғбек инновация марказига яна 57та...\n20.01.2018 13:04 0 212\nРезидент мақомини олган 57 та юридик шахсга сертификатлар топширилди.\n«Mirzo Ulugbek Innovation Center» инновация марказида резидент мақомини олган 57 та юридик шахсга сертификатларни топшириш маросими бўлиб ўтди.\nШундай қилиб, MUIC реестрида рўйхатдан ўтган АКТ соҳасида фаолият олиб бораётган компаниялар сони 204 тага етди.\nЭслатиб ўтамиз, резидент мақомини олган IТ-компаниялар бир қатор имтиёз ва преференцияларга эга бўладилар. Хусусан, реестрда рўйхатдан ўтган компаниялар 2028 йил 1 январгача солиқ ва мажбурий тўловларни тўлашдан озод қилинади.\nШавкат Мирзиёев актёр Mirzo Ulugbek Innovation Center IТ-компаниялар


Маҳмудхўжа Беҳбудий:Миллатлар қандай тараққий этарлар? | TURONZAMIN\nМаҳмудхўжа Беҳбудий:Миллатлар қандай тараққий этарлар?\nPosted on 11/23/2010 by TURONZAMIN\nМиллатлар тараққийига бир неча сабаблар бўлуб, туб сабаби уламо ила ағниёнинг ҳамийят ва ғайратларидур. Тараққий қилғон ва ё энди тараққий қилгувчи миллатлар аҳволига диққат қилинса, мазкур икки синф муҳтарамни ўз миллатларига сўз ва оқча ила хидмат этганлари фавран зоҳир бўлур.\nҲар миллатнинг уламоси, аҳли қалами, мутафаккири ўз миллатининг ояндаси учун йўл кўрсатур, машварат берур, миллат ахлоқининг ислоҳи учун масжидларда панд ва насиҳат берур, мактаб ва мадрасаларда дунё ва охиратда керак илм ва фан, таълим берарлар, китоб ва газет ила умматни муслилих учун баҳс ва муқоламалар килурлар.\nТараққий қилгувчи миллатларнинг уламоси замондин бохабар бўлиб, ўз миллатининг “масолиха замонийя”си учун саъй этар, миллатни пешрафтига оқча ила, ғайрат ила иона қилмоқни миллат бойларига таклиф этар, ташвиқ ва тахрис этар.\nХулоса, ҳар миллатни уламоси, аҳли қалами миллат учун сўйлар, ёзар ва хавоижи миллийа ва замонияни ўз миллат мансубасига билдирарлар. Замона ағниёлари ўз миллатларини замонийча кераклиги йўлинда оқча сарф этарлар, масалан, янги усулда замонавий мактаблар бино этиб, замонийча одам тайёрламоқ учун ҳаракат этарлар. Ҳукуматни ўрта ва олий мактабларига ўқийдургон уз миллат болаларига ионат этарлар. Ва бечора ҳамжинсларини диний ва дунёвий мактабларига беруб, ўз ҳаражатлари ила ўқутадурлар.\nРус, армани, яҳудий ва бошқа Русиядаги ватандошларимизни бойлари доимо ўз миллатлари учун катта хайр ва эҳсонлар қиладурлар, инчунин, Қафқоз, Қирим, Қозондаки мусулмон биродарларимизни бойлари, уламоси ва аҳли қалами, соҳиби фикри ўз биродарларира мол, оқча, қалам ва илм ила куб иона қиладурлар.\nБир карра диққат қилиб, маҳалла-куй ва қишлоқ халқларига қаралсун. Авомлик, беилмлик нақадар кўпайган. Биз мусулмонмиз. Мусулмонликга илм лозим, амал лозим. Ўқумоқ керак, нима учун бошқа миллатларда юза бир нафар бесавод йўқ экан, биза юза бир нафар саводлик йўқ?\nБошка миллатнинг ёш болалари мактабда, лекин бизники ҳаммолликда ва гадойликда. Бошқа миллат уламосига тобеъ экан, бизни уламо билъакс авомга тобеъдур? Бунинг охири харобдур. Йигирма, ўттиз сана сўнгра яна ёмонроқ булур, мусулмонлик, илм ва одоб ила қоим. Миллат ахлоқи, фазл ва ҳунар ила боқий қолур.\nБугун ислоҳи мактаб-мадраса, яъни ислоҳи миллатга қўшиш қилинмаса раби аср сўнгра диёнат барбод бўлур ва анинг жавоби масъулияти бугунгиларга қолур, бу масъулиятдин қутулмоқ учун миллатни диний илм ва дунёвий илм-фанлар ўқумоқ учун тарғиб қилмоқ керакдур. Диний илм ва фанларнинг ўрни мактаб ва мадрасадур.\nДунёвий фанларни ўрни ҳукумат мактабларидур, иккисига ўқумоқ учун оқча лозимки, ул оқча бойларни қиссайи ҳамиятидан чиқса керак. Ҳар замон учун асбоби ислоҳ ва тараққийи ионат бошқарур. Миллатга ионат этмоқ учун, ислоҳи мактаб ва мударрис учун, русий мактабларига ола тайёрламоқ учун, деҳқон ва санъаткорларни ривож бермоқ учун “ҳамийяти хайрия”, “нашри маориф”, қироатхоналар, фундлар, куружуклар, жаридалар, мажаллалар, нашриётлар… керакдур. Миллатлар тараққийси шул ила бўлур ва бу ишларга оқча керакдур, оқча бойларда ва афродда!\n(Маъноси: Менга тажрибадан маълум бўлдики, Одамда қанчалик илм бўлса ҳам илмнинг қадри молдадур.)\n«Самарқанд» газетаси 1913 йил 30 июл\n« “Turonzamin” pochtasidan Қирғиз ҳукуматининг қулоғи кар… »


Қирғизистон келаётган қишда Қозоғистондан электр импорт қилишни режалаштирмоқда\nСув тақчиллиги сабаб Қирғизистон Қозоғистондан 500 млн кВт/с электроэнергияни импорт қилишни режалаштирмоқда.\nМана шу миқдор куз-қиш даврини муваффақиятли ўтказиш учун етарли бўлади. Бу ҳақда 12 август куни бўлиб ўтган селектор йиғилишида Миллий энергохолдинг раиси Айтмамат Назаров маълум қилди.\nПрогнозларга кўра, 2020 йилнинг октябрига бориб Тоқтағул сув омборида сув ҳажми 14,9 млрд кубометрни ташкил қилади, деди Назаров. Ўтган йилларда бу вақтда сув ҳажми 17-19 млрд кубометр бўларди.\nМиллий энергохолдинг шунингдек фавқулотда ҳолатлардаги узилишлар миқдорини камайтиришни режалаштирмоқда. Холдинг раҳбарининг огоҳлантиришича, туман электр тармоғининг ҳар бир раҳбари фавқулотда узилишлар, айниқса куз-қиш давридаги узилишлар учун шахсан ўзи жавобгар бўлади.\nАввалроқ, Тоқтоғул сув омборида сув камлиги боис келаётган куз-қиш мавсумида электроэнергия тақчилиги юз бериши мумкинлигидан мамлакатдаги барча электр энергиясининг 40 фоизни тақсимловчи «Северэлектро» компанияси баёнот берган эди.\nҲукумат сув камлигини 2020 йил бошларидаёқ прогноз қилган эди. Таъкидланишича, кўплаб ҳавзаларда сув ҳажми меъёрдан 10-12% кам бўлиши кутилмоқда. Эҳтимолий узилишлар борасида ҳукумат ва миллий энергохолдинг ҳозирча баёнот бермади.


Сув тақчиллиги. Минтақани иқлим ўзгаришларининг яна қандай оқибатлари кутмоқда?\nИқтисодиёт 19:18 / 11.11.2021 32064\nКенг тарқалаётган, жадал ва тезлашиб бораётган иқлим ўзгариши Марказий Осиёда сув ресурсларини бошқариш ва хавфсизлигини таъминлаш масалалари аҳамиятини йилдан йилга оширмоқда.\nМарказий Осиё сув манбалари хавфсизлик, энергия, озиқ-овқат ва атроф-муҳит билан узвий боғлиқ бўлган дунёдаги кам сонли минтақалардан биридир.\nСўнгги йилларда об-ҳаво кескин ўзгариши эса истиқболда долзарб муаммоларни келтириб чиқариши мумкин.\nЭнергия манбаларига таъсири\nМарказий Осиё давлатлари электр энергия тизими ўзаро мувофиқликда фаолият юритади, шу боис, бир мамлакатда содир бўлган йирик авария бир лаҳзада бошқа давлатлар электр таъминотида сезилади. Бу айниқса сув ресурсларига алоқадор бўлса.\nҚирғизистонда 85 фоизга, Тожикистонда 91 фоизга, Ўзбекистонда 15 фоизга, Қозоғистонда эса 10 фоизга яқин электр энергияси гидроэлектр станцияларда ишлаб чиқарилади. Сув манбалари қисқариши электр энергия тақчиллиги ошишига жиддий таъсир ўтказади.\nХусусан, сўнгги йилларда ёғингарчилик камайиши натижасида Қирғизистоннинг Жалолобод вилоятидаги «Тоқтогул» сув омборининг сув сатҳи «ўлик чегара» даражасигача тушиши эҳтимоли борлиги айтилмоқда. Мазкур сув омборида 2010 йилнинг 22 июлида сув ҳажми 18,2 млрд кубометрни ташкил қилган бўлса, 2021 йилнинг 30 мартида сув сатҳи 8,7 млрд кубга қадар пасайган ва пасайишда давом этмоқда. Мутахассислар фикрича, сув тақчиллиги яна беш йилгача давом этиши мумкин. Ушбу сув омбори Ўзбекистон ва Қозоғистоннинг бир қисмини ҳам сув билан таъминлашга хизмат қилади.\nШу сабабли Қирғизистонда энергия инқирозининг олдини олиш ва келгуси суғориш мавсуми учун етарли миқдорда сув йиғиш мақсадида минтақа давлатлари Қирғизистонга электр энергияси етказиб бериш бўйича музокаралар олиб боришди. Аммо бошқа давлатларда ҳам энергия ресурслари борасида вазият анча жиддий.\nЎзбекистон Энергетика вазирлигининг расмий баёнотига кўра, мамлакатдаги ГЭСларда сув ҳажми камлиги сабабли электр энергияси ишлаб чиқариш кўрсаткичлари камайиши кузатилган. 2019 йилда ГЭСларда ишлаб чиқариш 6,5 миллиард киловатт-соатни ташкил этган бўлса, жорий йилда бу кўрсаткич ўтган 2020 йилдаги каби 5 миллиард киловатт-соатни ёки 1,5 миллиард киловатт-соатга кам (23 фоиз)ни ташкил этмоқда.\nАниқлик киритилишича, 1 млрд 200 млн киловатт-соат электр энергия билан республика аҳолисини бир ой мобайнида узлуксиз электр энергияси билан таъминлаш мумкин.\nТожикистон президенти Имомали Раҳмон ҳам бу йил мамлакатда қиш узоқроқ ва совуқроқ, ёз эса қурғоқчил ва иссиқ бўлгани, шу сабаб давлат аҳолининг электр ва сувга бўлган эҳтиёжларини қондира олмаслигини айтиб ўтди.\nҚишлоқ хўжалиги ва озиқ-овқат хавфсизлигига таъсири\nМарказий Осиёдаги сув ресурсларининг 90 фоизи суғорма деҳқончилик учун ишлатилади. Музликлар эриши тезлашгани ва қиш фаслида қорсиз кунлар кўпаяётгани сабабли тоза сув билан боғлиқ мураккаб ҳолат озиқ-овқат танқислигига олиб келиши мумкин.\nҚишлоқ хўжалиги Марказий Осиёдаги беш мамлакат иқтисодиётида ҳам муҳим роль ўйнайди ва бу мамлакатлар ЯИМнинг 10 фоизидан 45 фоизигача бўлган қисмини ташкил этади. Шунингдек, қишлоқ жойлардаги аҳолининг 20 фоиздан кўп қисми шу тармоқ орқали иш билан таъминланган ва тирикчилик қилади.\nЙилдан йилга сув тақчиллиги ортиши эса истиқболда озиқ-овқат маҳсулотлари нархи қимматлашишига ва ишсизлик кўрсаткичлари ортишига олиб келади.\nБундан ташқари, Марказий Осиё сув ресурслари энг кўп миқдорда исроф қилинадиган минтақалардан бири ҳамдир.\nХусусан, биргина Ўзбекистонни олсак, сувни истеъмолчиларга етказиш вақтида (ўта эскирган ва чириган инфратузилма сабабли суғориш тизимларидаги йўқотишлар 35-40 фоизни ташкил қилади) ва истеъмол жараёнида ҳам (суғориладиган ерларнинг фақат 3-5 фоизида сув тежовчи технологиялар татбиқ этилган) бу жараённи яққол кузатиш мумкин.\nЎтган асрнинг 90-йилларида Марказий Осиё мамлакатлари ўртасидаги келишмовчиликларнинг асл илдизи ҳам сув ва транспорт коммуникацияларидан фойдаланишдаги муроса йўқлиги бўлган. Муаммо айни пайтгача ҳам маълум бир кўринишларда сақланиб қолмоқда.\nБуни охирги йилларда кўп кузатилаётган қирғиз-тожик чегарасидаги кескинликлар мисолида таҳлил қилсак, бу ерда сув ресурслари атрофидаги ҳар қандай ҳаракатлар аллақачон низоларнинг асосий манбайига айланиб қолган, чунки бу бевосита аҳоли манфаатлари ва фаровонлигига таъсир қилади. Икки республикада ҳам аҳоли даромадларининг кескин камлиги одамларни ер ва сув ресурсларидан максимал фойдаланишга ундайди. Қишлоқ хўжалиги ишлари бошланган баҳор ва ёз ойларида сув истеъмоли кескин ошиши қўшнилар ўртасидаги зиддиятни кучайтиради.\nШунингдек, кўп йиллар давомида сув манбалари сабаб минтақада юзага келган вазиятдан йирик давлатлар сиёсий таъсир кўрсатиш қуроли сифатида фойдаланиб келгани ҳам сир эмас.\nСув манбаларидан нотўғри фойдаланишнинг энг аянчли кўринишларидан бири Орол денгизи қуришидир. Бунинг натижасида 5 миллион гектар майдонда янги чўл – Оролқум пайдо бўлди. Денгизнинг қуриган қатламидан келиб чиққан чанг ва тузли бўронлар суғориладиган ерларга ҳам, аҳоли соғлиғига ҳам таъсир қилмоқда.\nНатижада бу ҳудудда ичимлик сув танқислиги, хавфли касалликлар тарқалиши, яшаш шароитлари оғирлашиши натижасида аҳоли миграцияси кўпайди, ёввойи ўсимликлар ва ҳайвонот дунёси қирилиб кетмоқда.\nЎтган ҳафта эса минтақанинг аксарият мамлакатларида, хусусан, Тошкент шаҳрида мавсумга хос бўлмаган чанг-қумли бўрон ҳодисаси юз берди. Бир неча кун ёмғир ёғмагани сабаб атмосферада чанг заррачалари сақланиб қолди. Бу каби минтақа учун ғайритабиий ҳисобланган ҳодисалар сони эса йилдан йилга ортмоқда.\nХулоса ўрнида айтиш мумкинки, сув манбалари Марказий Осиё цивилизациясининг пайдо бўлишидан тортиб, ҳозирги пайтгача бўлган тараққиётида ҳар томонлама муҳим аҳамият касб этиб келган. Бу муаммога жиддий эътибор қаратилмаса, оқибатлар ҳам жиддий бўлади.


Ижтимоий тармоқларда тарқалган видеодан кўриш мумкинки, Ўзбекистон энергетика вазири Алишер Султонов ва Наманган вилояти ҳокими Хайрулло Бозоров илк бор отилиб чиққан нефтни юзларига суртиб, ушбу янгиликни нишонлашган. Тарқалган кадрларда «Ўзбекнефтгаз» АЖ раиси Баҳодир Сидиқовни ҳам пайқаш мумкин. Нефтчиларнинг айтишича, бу уларнинг «ўзига хос одати» ҳисобланар экан.\nРасмий манбааларда қайд этилишича, лойиҳа Ўзбекистон ва Хитой Халқ Республикасининг энергетика ҳамкорлиги соҳасидаги энг йириги ҳисобланади ва «Бир макон — бир йўл» тарихий стратегия доирасида амалга оширилмоқда.\nЭкспертларнинг фикрича, Мингбулоқ кони бир неча сабабларга кўра оддий эмас. Конни ишга туширишда асосий муаммолар қуйидагилардир: унинг ўта чуқурликда эканлиги (6000 м ва ундан ҳам ортиқ); юқори пласт босимлари (115 МПа’дан ортиқ), пласт ҳароратлари (168 даражадан ортиқ) ва бошқа омиллар.\nЛойиҳани амалга ошираётган «Мингбулоқнефть» МЧЖ қўшма корхонаси «Ўзбекнефтгаз» АЖ ва Хитойнинг СNPC миллий нефть-газ корпорациясининг паритетли бошланмаларида тузилган. СNPC Хитойнинг Торим ботиғида шундай конлар билан ишлаш жараёнида орттирган тажрибасини Мингбулоқ конида ҳам қўллаган.\nТуман ҳокими вазифасини бажарувчи Н. Худайбердиев, ўринбосарлари, давлат ва нодавлат ташкилотларининг раҳбарлари ҳам нефтчиларнинг шодликларига шерик бўлдилар.


ИнтерФУТБОЛ :: Туркиялик «бўри» - Женгиз Ундер ҳақида нималар биласиз?\nТуркиялик «бўри» - Женгиз Ундер ҳақида нималар биласиз?\nРимнинг «Рома» клуби 20 ёшли туркиялик ярим ҳимоячининг хариди учун 13,4 миллион евро сарфлади.\nУшбу хабар интернет сайтларига чиққанда, мухлислар маълумот остига шарҳ қолдиришга шошилмагандилар. Ваҳоланки, италияликлар Туркия чемпионати вакили - «Истанбул» жамоаси футболчиси Женгиз Ундер учун оз пул тўлашмаганди.\nДарҳақиқат, ўшанда истанбулликлар ҳақиқий шов-шув кўтариб, маҳаллий биринчиликда 2-ўринни эгаллашган, шу тариқа Европа Чемпионлар Лигасида қатнашиш имкониятини қўлга киритишганди (тўғри, кейинчалик саралашдан ўта олишмади).\nЖенгиз «Истанбул»нинг муваффақиятларига катта улуш қўшди - «гол+пас» тизими бўйича у 7+5 кўрсаткич қайд этди. 2016|2017 йиллар мавсуми ёш футболчи учун омадли кечиб, у Туркия миллий жамоасида дебютини нишонлашга ҳам улгурди.\nҲаттоки, Молдавия термаси дарвозасини ажойиб тарзда ишғол қилишга эришди.\nҚайд этилган натижалар ўз сўзини айтиб, одатдагидек, иқтидорли ярим ҳимоячини ўз сафига қўшиб олишга даъвогарлар сони ортди. Айниқса, бу борада АПЛ грандлари фаоллик кўрсатишди.\nБироқ турк футболчиси «МЮ», «Челси» ҳамда «Тоттенхэм» каби клублардан тушган таклифларни бир четга суриб, Римга йўл олди ва «Рома» либосини кийди.\nУндер «бўрилар» сафига қўшилган куни ўзининг 20 ёшини қаршилади. Янги жамоасидаги илк ўйинида эса «Тоттенхэм» дарвозасига гол урди.\nТўғри, туркиялик вундеркинднинг Рим клуби таркибига муқим жойлашиши бироз вақт талаб этди. Женгиз ҳужумнинг ҳар икки қанотида ўзини енгил ҳис этади, ажойиб кроссларни бажаради, аммо ҳимоячиларга кўмаклашишда унда муаммолар етарлича - ушбу камчилик устида ҳали кўп ишлашга тўғри келади. Асосийси, илк муваффақиятлар қўлга киритилмоқда.\nДастлабки ойлар Ундер учун кўнгилдагидек кечди: эндиликда у мунтазам равишда асосий таркибда майдонга тушмоқда, гарчи тўлиқ 90 ўйнамаса ҳам. Февраль ойи - тўлалигича қувончли кечди, Женгиз ҳар бир баҳсда рақиблар дарвозасини ишғол қилаверди.\n«Верона» ҳамда «Удинезе» билан ўйинларда урилган ғалаба голлари, «Беневенто»га қарши учрашувдаги «дубль» ёнига «Шахтёр» билан ўйинда киритилган тўпни ҳам қўшамиз. Эътиборлиси, Харьковда донецкликлар дарвозасига урилган ўша гол жавоб баҳсида «Рома»га асқотди: 1:0 ҳисобида зафар қучган «бўрилар» ЕЧЛдаги иштирокни давом эттирадиган бўлишди.\nУмумий ҳисобда Ундер февралда бешта гол урди. Ҳаттоки, Лионель Месси ва Гарри Кейн ҳам қишнинг сўнгги ойида бундай кўрсаткич қайд эта олишмаганди.\n- Женгизнинг ўзига бўлган ишончи жуда юқори, унинг ўсаётганидан хурсандман, - «Рома» бош мураббийи Эусебио Ди Франческо шогирди ҳақида илиқ фикрлар билдираркан, шуни ҳам қўшимча қилди: - Бу-гун ҳаммаси ўхшаяпти, эртага эса бундай бўлмаслиги мумкин. Бунақаси тез-тез учраб туради. Ундер сингари футболчилар кўп, у эндигина 20 ёшга тўлди.\nБиз бундай иқтидор соҳибларига осонгина катта умидлар боғлаб, худди шу тарзда уларни четга чиқариб қўйишимиз ҳеч гапмас. Женгиз етакчига айланишни хоҳласа, ўсишда давом этиб, ишлашдан тўхтамаслиги шарт. Унинг қўшимча тарзда шуғулланаётгани мени қувонтиряпти.\nОлдинда «Рома»ни ўта муҳим ўйинлар кутиб турибди. Айниқса, Чемпионлар Лигаси доирасидаги ўйинларда «бўрилар»дан Каталония гранди - «Барселона» тўсиғидан ўтиш талаб этилади. Ундер нисбатан кучсизроқ рақибларга қарши баҳсларда ўзини кўрсата олди. Энди эса янги даражага чиқиб, кучли клублар билан ўйинларда ҳам мураббийлар ишончини оқлаши лозим.\nКўрамиз, кузатамиз! Агар Италия «А» серияси ва ЕЧЛдаги баҳсларда «Рома» сафидаги турк ўғлони мухлису мутахассисларга хуш ёқадиган ўйин кўрсатиб, жамоадошларидан ажралиб турадиган бўлса, унинг харидорлари сони янада ортиши турган гап.\nЭнг асосийси, фаолиятининг кейинги даврида эришиладиган ҳар қандай муваффақият Ундерни янги марралар сари етаклайверади.


«Ўзбеккино» миллий агентлиги қошида ташкил қилинган «Киноактёр» театр студиясида режиссёр Сайфиддин Мелиев томонидан «Бибихоним» тарихий спектакли саҳналаштирилди.\nШаҳодат Исохонованинг «Турон маликаси» деб номланган романи асосида саҳналаштирилган мазкур спектаклда «Бибихоним» ролини Ўзбекистонда хизмат кўрсатган артист Саида Раметова ижро қилди.\nСпектаклда саркарда Амир Темур вафотидан кейинги бош-бошдоқлик, ворислар ўртасидаги низолар, келишмовчиликлар ҳукм сурган давр акс эттирилган.\nСпектакль устида ижодий жамоа бир ойдан ортиқ вақт мобайнида меҳнат қилишган экан.\nСаҳна декорацияси ҳақида алоҳида тўхталиб ўтишни жоиз деб билдик. «Киночилар уйи»нинг пушти залига кираверишидан ўрта асрлар тарихий муҳитига тушиб қолгандек бўласиз. Эшик олдидаги қадимий қафас, қаторлаштирилиб илдирилган пардалар, қўлёзмалар ва китоблар ҳамда шам ёруғлиги билан ёритилган узун йўлак, хуллас барчаси ажойиб тарзда саҳналаштирилган.\n«Бибихоним» спектаклида кийимлар ранг-баранглигини алоҳида таъкидлаш лозим. Костюмер алоҳида меҳр билан ишлаганини қаҳрамонлар либослари орқали кўриш мумкин.\n«Бибихоним»ни гавдалантирган, ҳозирги аксарият ўзбек фильмларидаги «қайнона», Ўзбекистонда хизмат кўрсатган актриса Саида Раметованинг сўнгги вақтларда кино оламида ижро қилаётган барча фильмлар бир томон, биргина ушбу спектакль бир томон бўлди десак янглишмаймиз.\nХонзодабегим ролида Гулхумор Абдуллаева, Туман Оға ролида Феруза Саидова, Шодимулкбегим — Феруза Собитова ҳамда Сулувбекани Яйра Исмоиловалар гавдалантиришди. Баъзан умумий ҳисобда бўшроқ, айрим ҳолларда нисбатан жиддий фильмларда кўрадиган актрисларимиз бу сафар ҳақиқий ижод маҳсулининг намойиши билан ҳайратимизга сабабчи бўлишди. Узундан узун диалогларни, бир ой ичида ёд олиб, уни оралиқ масофаси бир қадам ҳам чиқмайдиган мухлислар олдида ижро қилиш учун катта маҳорат керак.\nАмир Темурнинг ноқобил ворислари ролларини ижро қилган актёрлар ҳам ўз вазифаларини уддалашди.\nЭслатиб ўтамиз, мазкур спектакль фақатгина санъат аҳли ва журналистлар учун намойиш қилинди. Кенг жамоатчилик учун премьера ҳамда намойишлар август ойига режалаштирилган.


29 июн 2022, Тошкент вақти: 02:57\nОзодликка боғланадиган ўзбекистонлик ҳайдовчилар йўл ҳаракати хавфсизлигини назорат қилувчи ходимларининг порахўр ва туҳматчилик борасида устаси фаранг бўлиб кетгани ҳақида кўп гапирадилар.\nТошкент Йўл ҳаракати хавфсизлиги патрул хизмати инспектори билан машинаси тўхтатилган ҳайдовчи ўртасидаги тортишув акс этган видеоролик айни кунларда ижтимоий тармоқларда тарқаб¸ ўзбекистонлик Интернет фойдаланувчилари ўртасида қизғин муҳокамага сабаб бўлмоқда. Ҳайдовчига “президент мелиса”симан дея ўшқирган мелиса ҳатти-ҳаракати ўз ҳақ-ҳуқуқини билмайдиган фуқароларни қандай қилиб “жиноятчи”га чиқариш амалиëтини фош қилади.\nАйни кунларда ўзбекистонлик ижтимоий тармоқ муштарийларини жунбушга солаëтган мелиса-ҳайдовчи айтишуви¸ Интернетда 7 апрель куни пайдо бўлди.\nТасвирнинг чекланган ва қийшиқ ҳолатда эканидан унинг ë машина бурчагига ўрнатилган видеорегистратор¸ ëки ҳайдовчининг олд ўриндиқда ўтирган шериги томонидан қўл телефонида ëзиб олинганини тахмин қилиш мумкин.\nВидеоëзув¸ Йўл ҳаракати хавфсизлиги ходими машинани тўхтатиши билан бошланади ва кўп ўтмай мелиса-ҳайдовчи айтишуви бошланади.\nИнспектор: Ассалому алайкум¸ инспектор Эргашев¸ ҳужжатларингиз.\nҲайдовчи: Тинчликми? Бу проверками?\nИнспектор: Проверкамас¸ ҳаракат тезлигини оширдингиз ака.\nҲайдовчи: Шуни айтингда сиз. Нечта экан(тезлик)?\nИнспектор: 86 км ҳаракат қилдингиз.\nҲайдовчи: Қани кўрайчи номеримни?\nИнспектор: Ҳужжатларни беринг олдин.\nҲайдовчи: Олдин тезликни кўрсатмайдими?\nИнспектор: Олдин ҳужжатларни кўрсатсангиз¸ кейин мен сизга кўрсатаман.\nҲайдовчи: Наоборот айтаяпсиз.\nИнспектор: Хоҳласангиз тушинг¸ хоҳламасангиз йўқ ака. Протоколни ҳозир опкебераман. Хоҳласангиз қўл қўйинг¸ хоҳламасангиз қўл қўйманг¸ ака. Ўзингизнинг ҳуқуқингиз ака.\nҲайдовчи: Удостоверениени кўрсатворинг.\nИнспектор: Сизга нима учун ҳужжат кўрсатишим керак ака? Значогим турибди.\nҲайдовчи: Йўқ¸ йўқ. Значокка ишонмайман ака. Бозордан сотиб олгандирсиз. Подделкадир балки. Ман печатлик нарсага ишонаман.\nИнспектор: Ўзбекистонда яшаяпсизми ака?\nИнспектор: Ўзбекистон фуқаросимисиз? Ўзбекистоннинг мелисаси турибди олдингизда ака.\nИнспектор: Ўзбекистон президентининг мелисаси турибди ака.\nҲайдовчи: Тушундим. Манам Ўзбекистон фуқаросиман.\nИнспектор: Кўрсатинг документларни.\nҲайдовчи: Ман ўзимни ҳақ-ҳуқуқимни талаб қивомман.\nИнспектор: Паспортларни тақдим қилинг ака.\nҲайдовчи: Наоборот¸ олдин сиз ўзингизникини кўрсатишингиз керак. Балки сиз мелисамасдирсиз. Мелиса одам удостоверениени тақдим қилади.\n(Шу ерда инспектор кимнидир чақиради. Машина эшигини очади.)\nИнспектор: Ҳужжатларни тақдим қилинг ака.\nҲайдовчи: Ҳаққингиз йўқ ака. Машинани ëпинг. Мани мошинам¸ қочинг.\nИнспектор: Очинг. Наркотика бўлиши мумкин мошинангизда. Героин бўлиши мумкин. Ҳизбут-Таҳрирни нарсалари бўлиши мумкин.\n(Ҳайдовчи йигит эшикни ëпишга уринади...)\nҲайдовчи: Гувоҳ¸ гувоҳ чақиринг. Нарушение қивоссиз.\nМелиса шеригига бақиради...\nИнспектор: Окамлар жа зўру бағи. Буëғи ишдан кетамиз шекилли буни орқасидан.\n(Чўнтагидан ҳужжат чиқариб¸ ҳайдовчига кўрсатади. Ҳайдовчи очиқ эшикни ëпишга уринади.)\nИнспектор: Мана бу сизга гувоҳномам¸ кўринг ака.\nҲайдовчи: Мошинамни ëпворинг.\nИнспектор: Кўринг ака сиз¸ мана кўринг. Марҳамат кўринг.\nҲайдовчи: Кичик сержант Эрпашевми?\nИнспектор: Ўқишни биласизми?\nҲайдовчи: Эрпасиев (Эргашев деган исм афтидан қўлда ноаниқ ëзилган шекилли¸ уни хато билан ўқийди) Бахтиëр Муҳамадиевич. Амал қилиш муддати 2017 йил 31 декабрь. Мошинани ëпинг олдин. Мошина мани мулким. Унга тегишга ҳаққиз йўқ.\nҲайдовчи: Скоростимни кўрсатинг сиз.\nШу орада инспекторнинг шериги машинага яқинлашади. Унга қарата инспектор “Съëмка қилинг” дейди ва овозини кўтариб¸ таҳдид ва туҳмат қилишга ўтади:\nҲайдовчи: Скоростимни кўрсатинг. Эшикни ëпинг¸ қочинг. Ҳаққиз йўқ бировнинг мулкига. Ҳозир нарушение қилганингизни билдингиза эшикни очиб.\nИнспектор: Хоҳлаган жойингизга бориб жалоба қилишингиз мумкин ака.\nСиз Ўзбекистон мелисасини ерости қилганиз учун жавоб берасиз.\nҲайдовчи: Қанақа ерости қилдим?\nИнспектор: (қичқириб) Онамдан сўкиндингиз¸ онамдан. Мен онамни олиб келаман олдингизга¸ сўкинганингизни исботлайман¸ тушундингизми?\n(Мелисанинг тасвирга тушган шериги ҳайдовчининг ҳужжатларини олиб¸ кўра бошлайди.)\nҲайдовчи: Ҳозир запись кетвотти¸ исботлаб берасиз (бошқа мелисага қарата). Ҳозир видеосъëмкага тушдилар¸ айтиб қўйинг. Видеорегистраторим бор. Сўкди-пўкди деб туҳмат қилдилар. Скоростимниям кўрсатмадилар. Вообше қонунни буздилар.\n(Инспекторлар кетади. Видеополик шу ерда тугайди.)\nТошкент шаҳар Ички ишлар бошқармаси видеороликдан хабардор\n9 апрель куни ўзбекистонлик ижтимоий тармоқ фойдаланувчилари ўртасида энг кўп кўрилиб¸ энг кўп шарҳланган видеороликка айланган мелиса-ҳайдовчи тортишуви муносабати билан Озодлик мухбири Тошкент шаҳар Йўл ҳаракати хавфсизлиги бошқармасига сим қоқди. Бошқарманинг ўзини таништирмаган расмийси¸ бундай видеодан бехабарлиги¸ Эргашев Бахтиëрнинг шаҳар ЙҲХ тизимида ишлашини тасдиқлай олмаслигини билдирди.\nАйни пайтда¸ Тошкент шаҳар Ички ишлар бошқармасининг ўзини таништирмаган расмийси бу видеороликни ярим соат аввал ўзи ҳам томоша қилганини эътироф этди.\n“Бу роликни бошлиқлар кўрдими-йўқми¸ билмайман. Аммо ҳамма жойда тарқаб кетганини биламан. Ўзим ҳам ҳозир кўрдим. Тепадагилар видеодан хабар топса¸ буни инспекция кўриб чиқади. Иккала томонни ҳам эшитиб¸ бир қарорга келади”¸ деди расмий.\nУнга кўра¸ Йўл ҳаракати хавфсизлиги ходими кўкрагига осилган нишон\n(значок) унинг ҳужжати ҳисобланади ва бундай нишонли расмийга ҳайдовчи дарҳол ўз шахсий ҳужжатларини тақдим қилиши шарт.\nАйни пайтда¸ тезликни оширганлик иддаоси билан тўхтатилган ҳайдовчига ëки инспектор қўлидаги кўчма радар¸ ëхуд унинг машинасидаги радарда акс этган аниқ тасвир тақдим этилиши керак¸ дейди Тошкент шаҳар ИИБ расмийси.\nЙҲХ ходимига ҳужжат кўрсатмаслик орқали ҳайдовчи Ўзбекистон милицияси ходимига бўйсунмаслик қилди¸ айни пайтда¸ умуман сўкинмаган фуқарога¸ “онамдан сўкдинг” деб дағдаға қилиш орқали инспектор ҳам унга туҳмат қилди¸ деди ИИБ расмийси.\nИжтимоий тармоқ ҳайдовчига “офарин” демоқда\nАйни соатларда мобил телефонлардаги турли дастурлар орқали яшин тезлигида тарқаб бораëтган бу видеороликка муносабат билдираëтган ўзбекистонликлар¸ тасвирдаги “кичик сержант Эргашев Бахтиëр”ни Ўзбекистон милицияси¸ хусусан¸ Йўл ҳаракати хавфсизлиги ходимларининг типик вакили деб эътироф этмоқда.\n“Бу гаишникларнинг ифлос қилиқларига ҳар куни ўзим гувоҳ бўламан. Агар ҳайдовчи салгина бўшлик қилганида террорчига чиқариб¸ 159 ни ëпиштирган бўларди”¸ деб ëзди Озодликнинг Одноклассники тармоғидаги муҳокамада қатнашганлардан бири.\n“Порахўр¸ миршаб кийимидаги шайтонларни қамаш керак!”¸ “Любой мансаби бор одам ПОРА олади бу гарантия! Бу гаилар охирги пайтлари жуда ошириб юбораяпти ремень, аптечка деб ёпишиб олган. Энди Дамасга 13R деган шина бўлмасмиш. Тавба буларни касридан машина ҳам ҳайдаб бўлмайдиган бўлди”¸ “Қойил¸ ҳайдовчи боплапти лекин!!” деб ëзди яна бошқа муштарийлар.


Ҳиндистонда 2 мингдан зиёд роль ижро этган актриса Манорама вафот этди\n11:24 / 11.10.2015\nҲиндистонда энг кўп роль ижро этиш бўйича Гиннеснинг рекордлари китобига киритилган 78 ёшли актриса Манорама вафот этди. Бу ҳақда The Times of India хабар бермоқда.\n1937 йилда Ҳиндистонда туғилган, тамил халқи вакиласи бўлмиш Гописанта (Манорама — тахаллуси, халқ уни Aachi деб ҳам чақирган) фаолияти давомида фильмлар ва телесериалларда 1,2 мингдан кўпроқ роль ижро этган. Шунингдек, мингдан зиёд театр постановкаларида ҳам роль ўйнаган. Актриса аксари фильмларида тамил тилида роль ижро этган. Фильмларда уни дравид ва ҳинду тилларида ўйнаган ижроларини ҳам учратиш мумкин.\nМанораманинг қариндошлари айтишича, охирги вақтларда актриса ўзини жуда ёмон ҳис қилган, нафас олиш борасида саломатлиги жойида эмаслигидан шикоят қилиб турган. Уни жонлантириш бўлимига ётқизишган, аммо врачлар унинг ҳаётини сақлаб қолиша олмаган.


Бош сахифа > Янгиликлар > НАВОИЙДА ДАВЛАТ ОБЪЕКТЛАРИ ЯРМАРКАСИ ИЛК БОР ЎТКАЗИЛДИ\nВилоятда бўш турган давлат мулки объектларидан самарали фойдаланиш мақсадида Кармана, Нурота туманлари ва Зарафшон шаҳрида “Давлат объектлари ярмаркаси” илк бор ўтказилди.\nЯрмаркада тадбиркор ва ишбилармонлар давлат объектларини сотиб олиш ёки ижарага олиш шартлари билан танишиш, бу борада бериладиган имтиёз ва преференциялар ҳақида атрофлича маълумот олишди.\nШунингдек, вилоятимиз ҳудудида ташкил этилган эркин иқтисодий ва кичик саноат зоналарида мавжуд ер участкалари ва бўш турган объектларда бизнес лойиҳаларни амалга ошириш имкониятлари ҳам кўрсатиб берилди.\nДавлат объектлари ярмаркасида тадбиркор ва ишбилармонлар учун савдоларга чиқарилган 12 та давлат активлари ва 168 та ер участкалари (жами 58,14 га), 20 та давлат объектлари ижара шартномаси асосида фаолият кўрсатиш учун, кичик саноат зонаси ҳудудларидан 35 та бўш бино ва ер майдонлари ҳамда 352 та лот, шунингдек эркин иқтисодий зонада 10 та бўш турган бино-иншоот ва 498,1 га ер майдонлари асосида бериладиган давлат объектлари таклиф этилди.\nЯрмаркада ҳар бир йўналиш бўйича мутасадди идоралар вакиллари томонидан ярмарка иштирокчиларига ўзлари қизиқтирган барча саволларга жавоб берилди, шунингдек улар “Е-ИЖРО АУКЦИОН” электрон савдо майдончаси фаолияти билан яқиндан танишиш имкониятига эга бўлишди.\nЯрмарка давомида иштирокчиларга “Е-ижро аукцион” савдо майдончасига қандай кириш ва аукционда иштирок этиш бўйича тегишли кўрсатма ва маслаҳатлар берилди.


Диёра икки карра жаҳон чемпионига қарши муносиб баҳс олиб борди / Olamsport.com\n23 окт 16:12\nДиёра икки карра жаҳон чемпионига қарши муносиб баҳс олиб борди\nТеглар : ДзюдоДиёра Келдиёрова\nБудапешт шаҳрида дзюдо бўйича “Катта Дубулға” туркумига кирувчи нуфузли мусобақа давом этмоқда.\nҲозиргина -52 вазн тоифасидаги юртдошимиз кадетлар ўртасида жаҳон чемпиони Диёра Келдиёрова иккинчи давра учрашувини ўтказди. Дзюдочимиз икки карра жаҳон чемпиони, дунёнинг энг ёш жаҳон чемпиони ҳисобланадиган украиналик Дарья Билолидга қарши баҳс олиб борди.\nАсосий вақтда ғолиба аниқланмади. Қўшимча бўлимда тажрибали, бўй жиҳатдан анча устун бўлган Билодид ғалабани ўз томонига оғдириб олди. Дарья илк бор -52 кг вазн тоифасидаги беллашувларда иштирок этмоқда.


Экологик хавфнинг олдини олиш учун яшил тараққиёт тамойиллари жорий этилмоқда | Ўрмон хўжалиги давлат қўмитаси расмий веб сайти\nЭкологик хавфнинг олдини олиш учун яшил тараққиёт тамойиллари жорий этилмоқда\nБугун инсоният глобал экологик муаммоларнинг кескинлашувига гувоҳ бўлмоқда. Экспертларнинг таъкидлашича, юзага келаётган экологик хавфнинг олдини олиш учун яшил тараққиёт тамойилларини жорий этиш зарур.\nМаълумки, экологик мувозанатни таъминлаш, табиий ресурслардан оқилона фойдаланиш мақсадида давлатимиз раҳбари томонидан “Яшил макон” умуммиллий лойиҳаси эълон қилинди. БМТ Тараққиёт дастурининг Ўзбекистондаги доимий вакили Матильда Димовсканинг фикрича, “Яшил макон” лойиҳаси доирасида бутун мамлакат бўйлаб 1 миллиард дарахт экиилиши ҳавони тозалаш ва одамлар ҳаётини сақлаб қолишга хизмат қилади. Шунингдек, ташаббус Ўзбекистон иқлим ўзгариши оқибатларини юмшатиш ва иқлим таъсирига мослашиш бўйича Париж битими доирасида ўз зиммасига олган мажбуриятларнинг бажарилишини ҳам таъминлайди.\nМамлакатда экология ва атроф-муҳитни муҳофаза қилиш, яшил майдонларни кенгайтириш мақсадида 20 га яқин Президент фармон ва қарорлари, давлат дастурлари, стратегиялар қабул қилинган.\nХўш, бугун мазкур ҳужжатлар ижроси қай даражада таъминланмоқда? Ўрмон фонди ерларида яшил ҳудудларни ривожлантириш юзасидан Ўзбекистон Республикаси Ўрмон хўжалиги давлат қўмитаси томонидан қандай мақсадли ишлар амалга оширилмоқда?\nЎрмон хўжалиги давлат қўмитаси мутахассиси Д.Бобоева соҳада амалга оширилаётган ишлар хусусида қуйидагиларни маълум қилди.\n– Ўрмон хўжалиги майдон жиҳатидан республикамизнинг тўртдан бир қисмини эгаллаган. Бу – тоғлар, тоғ олди адирликлар, катта чўл саҳролари, ўрмонлар ҳамда текислик ерларидир.\nЎрмон хўжалиги соҳаси мамлакатнинг катта бойлик ресурсларидан бири бўлганлиги боис, ўрмон барпо этиш борасидаги режаларга тўсқинлик қилувчи умумий таҳдидлар хавфини камайтириш вазифаси ҳамиша долзарб саналади.\nМаълумки, мамлакатимизда ўрмонларнинг деградацияга учраши кузатилмоқда. Иссиқлик таъминотидаги муаммолар туфайли ўрмонларни кесиш, дарахт ва буталардан ўтин сифатида фойдаланиш, ноёғоч ўрмон маҳсулотлари тайёрлашда тартибсизлик, нооқилона ёндашув, зараркунандалар ва касалликлар, ўрмон ёнғинлари, иқлим ўзгариши билан боғлиқ ҳолатлар ўрмонларимизга зиён келтирмоқда.\nЭкспертлар фикрига кўра, иқлим ўзгариши туфайли тез-тез содир бўлаётган бўронлар ва тошқинлар озуқавий моддаларга бой тупроқ қатламини ювиб кетаётган бир вақтда дарахтлар уни ўз жойида маҳкам ушлаб қолиб, тупроқни қўшимча озуқавий моддалар билан бойитади.\nСанаб ўтилган муаммолар ўрмонларни барқарор бошқариш ва улардан оқилона фойдаланиш масалаларини ҳал этиш зарурлигини талаб қилганлиги боис, ўрмон фондининг фойдаланилмаётган 1,5 минг гектар ер майдонлари ўзлаштирилиб, фойдаланишга киритилди. Фойдаланилмаётган ўрмон фонди ерларидан самарали фойдаланиш, ўрмон хўжаликларига хусусий сектор субъектларини кенг жалб қилиш мақсадида 500 гектар ер майдонлари жисмоний ва юридик шахсларга ижарага берилди.\nМаълумотларга кўра, 1960 йиллар охирларидан бошлаб Орол денгизининг қуриган тубидан ҳар йили 75 миллион тоннадан зиёд чанг ва заҳарли тузлар ҳавога кўтарилади. “Яшил макон” каби ташаббуслар тупроқни ҳимоя қилиш ва ортиқча буғланишни камайтиришда ҳамда маҳаллий микроиқлим ни яхшилашда долзарб аҳамиятга эга эканлиги инобатга олиниб, Оролбўйи минтақасида жами 207 минг гектар, жумладан Мўйноқ туманида 106 минг гектар, Бухоро вилоятида 40 минг гектар, Навоий вилоятида 50 минг гектар ва Хоразм вилоятида 11 минг гектар майдонда “яшил қопламалар” барпо этилди. Чўл ҳудудларида “яшил қоплама”лар барпо қилиш тадбирлари учун жами 1 минг тонна, шундан Қорақалпоғистон Республикаси Мўйноқ туманида 558,1 тонна саксовул, 20,7 тонна қандим, 11,5 тонна қорабуроқ, Навоий вилоятида 208 тонна саксовул, Бухоро вилоятида 75 тонна саксовул, 5 тонна қандим, 80 тонна черкез ва Хоразм вилоятида 52 тонна саксовул каби чўл ўсимликларининг уруғлари жамғарилди. Ўрмон хўжаликлари томонидан жами 18 миллион дона тез ўсувчи ва бошқа турдаги дарахт ҳамда буталарнинг қаламчалари тайёрланди. Мелиорация объектлари атрофида ҳамда қишлоқ хўжалиги ерларида ҳосилдорликни кўпайтиришга йўналтирилган шамол ва сув эрозияларидан ҳимоялаш учун 2,4 минг гектар майдонда ихота дарахтзорлари барпо этилди.Қорақалпоғистон Республикаси ва вилоятларнинг 186 та туман ва шаҳарларида жорий йилда 584 гектар майдонда “яшил боғлар”, 184 та туман ва шаҳарлардаги 306 та объектларда 2022-2024 йилларда жами 1 минг 82 гектар майдонда янгидан “яшил жамоат парклари” барпо этилиши режалаштирилган. Шунингдек, ўрмон хўжаликлари томонидан жорий йилнинг I чораги давомида 257 гектар майдонда доривор ва озуқабоп ўсимликлар плантациялари ташкил этилган.\nЯшил масканлар, истироҳат боғлари инсоннинг мароқли ҳордиқ чиқаришига, саломатлигига ижобий таъсир кўрсатади.\nМутахассислар томонидан яшил ҳудудларни ривожлантириш, кўкаламзорлаштириш ва кўчат экиш ишларини тизимли ташкил этиш бўйича “йўл харитаси” белгилаб олинган. Шуни алоҳида таъкидлашим лозимки, “Яшил макон” умуммиллий лойиҳаси доирасида ўрмон фонди ерларида яшил ҳудудларнинг барпо қилиниши тупроқ сифатини яхшилаб, чўлланишнинг олдини олиш ва ҳатто бу жараённи ортга қайтаришга ёрдам беради.\n← Ўзбекистон Республикаси Президентининг 2021 йил 30 декабрдаги ПФ-46-сон Фармони ижроси Юртим тараққиётига менинг ҳиссам →


Бир йилда 200 та иш ўрни яратган тадбиркор “Ишбилармон аёл” кўрик-танловининг Сирдарё вилоят босқичи ғолиби бўлди | O'zLiDeP\nБир йилда 200 та иш ўрни яратган тадбиркор “Ишбилармон аёл” кўрик-танловининг Сирдарё вилоят босқичи ғолиби бўлди\nСирдарёда “Ишбилармон аёл” кўрик-танловининг вилоят босқичи бўлиб ўтди.\nДастлаб, иштирокчилар томонидан ишлаб чиқарилган қишлоқ хўжалиги, озиқ-овқат, қандолат маҳсулотлари, аёллар, келинлар ва болалар либослари, зардўзлик, ҳунармандлик ва заргарлик буюмлари кўргазмаси намойиш этилди. Сирдарёлик тадбиркорлар ишлаб чиқарган маҳсулотлар иштирокчиларда катта ҳавас уйғотди.\nТанловда вилоятда энг кўп иш ўринлари яратган сайхунободлик Гулчеҳра Файзуллаева “Ишбилармон аёл” кўрик-танловининг вилоят босқичи ғолиби бўлди.\n“Ўтган йили “Гули модалар дунёси” номли тикувчилик корхонасини ташкил этган эдик. Қисқа вақт ичида 200 нафарга яқин қишлоқ қизлари учун янги иш ўринлари яратдик. Айни пайтда маҳсулотларимизни ички ва ташқи бозорларга сотяпмиз. Яқинда туманнинг чекка ҳудуди “Иттифоқ” МФЙда икки қаватли 100 ўринга мўлжалланган боғча қуриб, фойдаланишга топширдик”, – дейди Г.Файзуллаева.\n“Оилавий тадбиркорликни 2012 йилда бошлаганмиз, – дейди гулистонлик Шаҳноза Ибрагимова. –Унгача дадам Содиқжон Ибрагимов 1986 йилдан буён асаларичилик билан шуғулланиб келардилар. Оиламизда товуқ, ўрдак, ғоз билан бир қаторда бройлер товуқларини боқиб парҳез гўшт етиштириш ҳамда қуёнчиликни ҳам йўлга қўйдик. Парҳез гўшт ва тухум маҳсулотлари тумандаги чойхона, тамаддихона ва аҳолига етказиб бериляпти”.\nИбрагимовлар оиласи бу йил 2,5 сотих майдонда иссиқхона ташкил қилди. Февраль ойида иссиқхонага помидор кўчатларини эккан тадбиркор уни эрта баҳорда истеъмолчиларга етказиб бериб, биргина помидорнинг ўзидан 10 миллион сўмдан зиёд даромад олишди. Ҳозир иссиқхонада иккинчи экин – кўкат, помидор, бодринг, бақлажон ва сабзавотлар етиштирилмоқда. 60 та асалари уясидан олинаётган 1 тонна 700 килограммгача бўлган асал маҳсулотининг ҳам ўз харидори бор.\nСанобар Жўрабоева айни пайтда пенсияда. Кўп йиллар медицина соҳасида ишлаб халқ хизматида юрган аёл бекорчиликни ўзига эп кўрмади. Турмуш ўртоғи Х.Жўрабоев билан бамаслаҳат уй шароитида дуккакли маҳсулотлар ва зираворларни қадоқлаб бозорга олиб чиқишди. Маҳсулотлар тез орада ўз харидорини топиб буюрмачилар сони ортгач, оилавий тадбиркорлар турли хил ширинликлар ва қуруқ меваларни ҳам қадоқлашни йўлга қўйишди. Натижа улар кутганидан ҳам аъло бўлди. Оилавий тадбиркорлар томонидан “EXCLUSIVE MARKETIHG ART” МЧЖга асос солиниб, мазкур МЧЖ томонидан “Ўзбекистонда ишлаб чиқарилган” ёрлиғи остида қадоқланаётган, сертификатланган юзлаб маҳсулотлар хорижга экспорт қилинмоқда.\n“Яқинда вилоятда туризмни ривожлантириш бўйича лойиҳа ишлаб чиқдик,– дейди С.Жўрабоева. – Бу соҳани ривожлантириш орқали 17 нафар (шулардан 10 нафари хотин-қизлар, 7 нафари йигитлардир) ёшларни иш билан таъминлаймиз”.\nЯнгиер шаҳридаги Махсуда Жабборова “MAKS TEKSTIL SERVIS” корхонаси фаолиятини 10 нафар ишчи билан бошлаган эди. “Обод юрт” МФЙ ҳудудида фаолиятини давом эттираётган тадбиркор аёл “Ҳар бир оила – тадбиркор” дастури доирасида “Агробанк” вилоят филиалидан 200 миллион сўм миқдорида кредит олиб фаолиятини кенгайтирди. Корхонада ишлаб чиқарилаётган 35 хил турдан зиёд болалар ва катталар кийим-кечаклари, чойшаблар ички ва ташқи бозорлардан ўз харидорини топди. Ишчи-хизматчилар сони ҳам 40 нафарга етди.\n“Корхонамиз цехларига энг сўнгги русумдаги, замонавий тикув дастгоҳларини ўрнатганмиз, – дейди М.Жабборова. – Ишчи-ходимларимиз моддий манфаатдорлиги йилдан йилга ошиб боряпти. Чеварларимиз меҳнатига қараб 600 минг сўмдан 1,5 миллион сўмгача ойлик маош оляпти”.\nСардобалик ёш ҳунарманд Н.Аҳмедова, боёвутлик, “Болғали қилич ака” кўп тармоқли фермер хўжалиги раҳбари Г.Қаршибоева, тадбиркор Г.Каримбоева, сирдарёлик Ш.Холиқуловаларнинг ҳам фаолиятлари ўрганса, ибрат олса арзигулик.\nТанловда Г.Файзуллаевадан ташқари, С.Жўрабоева ва Ш.Ибрагимовалар ҳам ғолибликни қўлга киритишди.\nҒолиблар ташкилотчиларнинг қимматбаҳо ва эсдалик совғалари билан тақдирланди.\nO‘zLiDeP депутати кўмагида Балиқчида учта тадбиркорлик субъекти фаолият бошлади\nЙўққа ҳашам, борга даромад...га чек қўйилади


Каримов қулга айлантирган халқни Мирзиёев қандай озод қиляпти? - BBC News O'zbek\nКаримов қулга айлантирган халқни Мирзиёев қандай озод қиляпти?\n6 Декабр 2018\nЎзбекистонда охирги икки йилда фуқароларни қулликка солиш жадал тушиб кетган. Қулдорлик бўйича Ўзбекистон 167 давлат ичида 67 чи ўринга тушган. Икки йил олдин Ўзбекистон иккинчи ўринда турган эди.\nХалқаро қулдорлик кўрсатгичининг жорий йилги ҳисоботида Ўзбекистон шунчалик катта ижобий натижага эришганки - мамлакатдаги аҳвол 67 давлатдан яхшиланган. Инсонларни қуллик шароитидан чиқариш бобида Ўзбекистон Туркия ва Россиядан ҳам кўра яхши натижага эришган\n2018 йилда Қулдорлик бўйича Ўзбекистон 167 давлат ичида 67 чи ўринга тушган.\nПахта-2018: "Аёл ва эркаклар парда билан бўлинган бир хонада ётибди"\nМарҳум Каримов тирик бўлган 2016 йилда ҳам Ўзбекистон дунёда замонавий қулдорлик авж олган энг ёмон икки давлатдан бири бўлган. Бири Шимолий Корея, бошқаси Ўзбекистон эди.\nБаъзан бу рўйхатга Африканинг Мавританияси ҳам қўшиларди.\nБунга бош сабаб - Ўзбекистон ҳукумати ҳар йили бир миллиондан кўп фуқаросини қуллик ва эрксизлик шароитида мажбурий меҳнатга, яъни пахта ишларига мажбурлаб келганидир.\nЎзбекистонда мустақиллик йиллари аҳвол шунчалик ёмон эдики, мамлакат ҳар доим қулдорлик бўйича дунёнинг энг ёмон 5 давлатидан бири деб тан олинарди.\nЯнги халқаро ҳисоботда айтилишича, Ўзбекистон раҳбарияти сўнгги йиллари мажбурий меҳнатни камайтириш учун қадам ташламоқда. Ўзбекистон ҳукумати Халқаро меҳнат ташкилоти билан ҳамкорлик қила бошлади.\nХалқаро меҳнат ташкилоти ҳам сўнгги пахта мавсумида 93 фоизи пахтакор ўз ихтиёри билан пахта даласига чиққанини айтган. Ташкилот талаба, ўқитувчи, шифокор ва ҳамширалар пахтага умуман жалб қилинмаганини урғулайди.\nБолалар меҳнати борасида эса олдинги йилларда бўлганидек, хавотирга ўрин йўқлиги таъкидланган.\nБироқ халқаро қулдорлик кўрсатгичи ҳисоботининг қайд этишича, Ўзбекистон ҳали кўп иш қилиши керак.\nЎзбекистондан мажбурий меҳнат бўйича ҳали ҳамон бир бирига зид хабар ва далиллар келмоқда. Айрим ҳисоботларга биноан, мамлакатда бу йил ҳам пахтага мажбурий олиб чиқилган фуқаролар бор.\nЎзбекистоннинг Халқаро қулдорлик кўрсатгичида тушиб кетиши оортидан йирик ғарб ширкатлари томонидан ўзбек пахтасининг бойкоти ҳам бутунлай олиб ташланиши эҳтимоли йўқ эмас.\nЯъни ўзбек пахтаси учун бозор ва харидор кенгаяди.\nТанқидчилар Мирзиёев ислоҳотларининг чала эканлигини таъкидлаётган бўлса-да, Лекин ҳисоботдаги асосий хулоса шундай - марҳум Каримов даврида қул ҳолатига келтирилган Ўзбекистон халқини, бугун президент Мирзиёев озод миллатга айлантираётгани ҳақиқатга яқин.\nВидео Ўзбекистон: Мирзиёев президентлиги икки йили - қайси ваъда бажарилди, қайси йўқ?\nЎзбекистон: Мирзиёев президентлиги икки йили - қайси ваъда бажарилди, қайси йўқ?\nВидео Ваъдаларга ишониб келган тадбиркор нега Ўзбекистондан қочди?\nВидео Ўзбекистон кино: Каримов даврида фақат давлат буюртмаси бажарилганми?\nЎзбекистон кино: Каримов даврида фақат давлат буюртмаси бажарилганми?\nВидео Ўғли ИШИДга қўшилиб кетган ота-она нега ватанга қайтолмаяпти?\nЎғли ИШИДга қўшилиб кетган ота-она нега ватанга қайтолмаяпти?\nВидео Ўзбекистон: Мирзиёевнинг ислоҳотларига нима бўлмоқда?\nЎзбекистон: Мирзиёевнинг ислоҳотларига нима бўлмоқда?


Инсон ҳуқуқлари бўйича Самарқанд форуми: Ёшлар ҳуқуқлари тўғрисидаги (...)\nИнсон ҳуқуқлари бўйича Самарқанд форуми: Ёшлар ҳуқуқлари тўғрисидаги халқаро конвенция лойиҳаси муҳокамада\n12 август — Халқаро ёшлар кунида Президентимиз Шавкат Мирзиёев ташаббуси билан ўтказилаётган “Ёшлар—2020: глобал бирдамлик, барқарор ривожланиш ва инсон ҳуқуқлари” деб номланган Самарқанд форуми иш бошлайди.\nШу муносабат билан мухбиримиз ушбу халқаро форумнинг асосий ташкилотчиси бўлмиш Инсон ҳуқуқлари бўйича Ўзбекистон Республикаси миллий маркази директори Акмал САИДОВ билан суҳбатлашди.\n— Маълумотларга кўра, Самарқанд форумида БМТ ва унинг ихтисослашган муассасалари, Европада хавфсизлик ва ҳамкорлик ташкилоти, Ислом ҳамкорлик ташкилоти, Мустақил Давлатлар Ҳамдўстлиги, Европа Кенгаши каби қатор халқаро ташкилотлар ҳамда Ўзбекистон ва ўн бешдан зиёд хорижий мамлакатдан етти юз элликдан ортиқ иштирокчи қатнашиши кутилмоқда. Хўш, ушбу нуфузли форумнинг асосий мақсади нимадан иборат?\n— БМТ Бош котиби чақириғига жавобан, Президентимиз Шавкат Мирзиёев ташаббуси билан бу йилги Инсон ҳуқуқлари бўйича Самарқанд форуми “БМТ 75 ёшда: келажакка нигоҳ” дастури доирасида бевосита ёшлар масаласига бағишлаб ўтказилмоқда.\nБугун дунёда ёшлар мисли кўрилмаган даражада кўпчиликни — 2 миллиарддан зиёдни ташкил қилмоқда. Бу кўплаб мамлакатларда, жумладан, Ўзбекистонда ҳам аҳолининг ўсиб борадиган катта қисмини ёшлар ташкил қилмоқда, дегани.\nҲозирги пандемия шароитида бундай нуфузли форумнинг ўтказилиши нафақат Ўзбекистон, балки жаҳон тажрибасида ҳам катта янгилик. Ушбу форум илк бор онлайн тарзда ёшларга мос ахборот технологияларини қўллаган ҳолда ўтказилмоқда.\nТадбирда БМТ ва унинг бутун дунёдаги тузилмалари ҳамда бошқа ҳалқаро ташкилотлардан 13 та олий даражадаги вакил, 40 дан зиёд халқаро ва хорижий, 10 дан ортиқ миллий маърузачи иштирок этаётганида ҳамда форумнинг ер юзидаги ёшларнинг ҳаётини яхшилаш учун глобал ҳамкорликнинг турли жабҳаларидаги муаммоларни аниқлаб, уларнинг ечимини топишга хизмат қилишида ўзига хос рамзий маъно бор.\nСамарқанд форумида Ўзбекистон ёшлари, жумладан, 14 та ҳудуддан Ёшлар парламентлари аъзолари, фаол ёшлар етакчилари ва ёшлар ташкилотлари вакиллари, ўндан ортиқ олий ўқув юрти ёш олимлари ва профессор-ўқитувчилари ҳам фаол иштирок этмоқда.\n— Нима учун асосий мавзу сифатида ёшлар ҳуқуқлари танланди? Ҳозирги жамиятда ёшларнинг тутган ўрни қандай?\n—Бугунги кунда ёш шахс бўлиш бу катта бойликдир. Зеро, ёш аҳоли катта ишчи кучи, салоҳият ва имкониятлар калити, демакдир. Гёте “Дунё олдинга бораётган бўлса-да, ёшларга ҳар сафар янгидан бошлашга тўғри келади”, деб қайд этган эди. Шу боис, навқирон йигит-қизларимизга келажагимизни ҳаракатлантирувчи асосий шижоаткор куч сифатида қарашимиз лозим. Ёшлар салоҳияти мамлакат иқтисодиётига ва жамият ривожига катта ҳисса қўшади, агар улар тўғри парвариш қилинса, барқарор ривожланишнинг катализаторига айланади.\nСамарқанд форуми доирасида Президентимизнинг 2017 йил 19 сентябрда БМТ Бош Ассамблеясининг 72-сессиясида илгари сурган муҳим бир ташаббуси асосида ишлаб чиқилган Ёшлар ҳуқуқлари тўғрисидаги халқаро конвенция лойиҳасининг ҳам навбатдаги муҳокамаси режалаштирилган. Шунингдек, ёшлар ҳуқуқлари ва барқарор ривожланиш мақсадлари орасидаги боғлиқлик, ёшларнинг инсон ҳуқуқлари борасидаги билими ва ҳуқуқий онгини ошириш, 2030 йилгача янада хавфсизроқ келажакни қуриш, тинчлик ва осойишталикни таъминлашда ёшларнинг роли ва аҳамиятини кучайтириш масалалари ҳам атрофлича муҳокама қилинади.\nБир сўз билан айтганда, ёшлар нафақат келажагимиз бунёдкорлари, балки ҳозирги кунимиз, ислоҳотларимизнинг ҳал қилувчи кучи ҳамдир. Агар биз барқарор ривожланишга эришмоқчи бўлсак, ёшларнинг жамиятимиздаги ўрни ва мавқеини ҳар томонлама кучайтиришимиз зарур.\n— Форумда қандай долзарб масалалар муҳокама этилади?\n— Ёшларнинг ҳуқуқлари ва салоҳияти тинчликсевар ва демократик жамият барпо этишда муҳим аҳамият касб этишини ҳисобга олган ҳолда, Самарқанд форуми айнан “Ёшлар — 2020: глобал бирдамлик, барқарор ривожланиш ва инсон ҳуқуқлари” деб номланди. Форум давомида биз инсон ҳуқуқлари соҳасида ёшлар билан боғлиқ қандай муаммолар мавжудлигини аниқлашга ва уларни ҳал этишнинг энг мақбул йўлларини белгилашга ҳаракат қиламиз.\nМасалан, бугун дунё миқёсида ёшлар орасида ишсизлик даражаси анча юқори. Ёшлар иш топса ҳам, одатда, катталарга қараганда анча мураккаб шароитларда ва кўпинча тенг иш учун тенг ҳақ тўланмасдан меҳнат қилади. Бундан ташқари, 263 миллион бола ва ўсмир мактаб таълимидан маҳрум. Бу эса таълим ва малака етишмаслиги туфайли меҳнат бозорига ўтишни қийинлаштиради.\nХусусан, БМТ тузилмалари томонидан тайёрланган “Ёшлар ҳолати” ҳисоботига кўра, ёшларнинг сиёсий институтлардаги иштироки етарли эмас. Масалан, дунёда ёшларнинг сиёсий ҳаётда иштирок этиш индекси ўртача 5,68 балл (энг юқори балл – 10) бўлгани ҳолда ушбу кўрсаткич ривожланган мамлакатларда 8,75 ва Ислом ҳамкорлик ташкилотига аъзо мамлакатларда 4,38 баллни ташкил этади. Дунё бўйлаб 30 ёшга тўлмаган ёшлар нуфуси ўта юқорилигига қарамай, кўпгина мамлакатларда уларнинг парламент аъзолари сонидаги улуши 2 фоизни ҳам ташкил этмайди.\nЯнгиланаётган Ўзбекистонимизнинг давлат ёшлар сиёсатини тубдан қайта кўриб чиқиш, ёш авлодни ижтимоий, сиёсий, иқтисодий ва ҳуқуқий ислоҳотларга кенг жалб этиш, уларга мамлакатимизнинг бугуни ва эртанги куни билан боғлиқ ўта муҳим вазифалар ижросини ишониб топшириш борасидаги тажрибаси дунё ҳамжамияти томонидан кенг эътироф этилмоқда. Хусусан, бугун парламентимиз қуйи палатасининг 6 фоизини, маҳаллий кенгашлар депутатларининг 10 фоизини айнан ёшлар ташкил этмоқда. Парламент палаталари ҳузурида Ёшлар парламентлари иш бошлади.\nФорум иштирокчилари мамлакатимизнинг ушбу соҳадаги тажрибасига катта қизиқиш билдирмоқда. Кўриб чиқиладиган вазифалар орасида ёшлар ҳуқуқларини ҳимоялашни давлат сиёсати даражасига кўтаришнинг йўллари ва усулларига доир таклифлар ишлаб чиқиш масаласи ҳам бор. Бундай муҳим чора ёш авлодга ҳаётнинг барча соҳаларини ривожлантириш, барқарор тараққиётни таъминлашга ҳисса қўшиш учун имкониятлар яратишига ишончимиз комил.\nЖумладан, БМТнинг Барқарор ривожланиш мақсадларига эришиш бугунги ва эртанги ёшларга бевосита боғлиқ. Айниқса, 1-мақсад (ўта қашшоқликка барҳам бериш), 4-мақсад (сифатли таълим), 5-мақсад (гендер тенглиги), 8-мақсад (муносиб иш ўринлари яратиш ва иқтисодий ўсиш), 10-мақсад (тенгсизликни камайтириш) ва 16-мақсад (тинчлик ва адолат, одил судловнинг ҳаммага бирдек очиқлиги) ёшлар ҳуқуқ ва манфаатларини рўёбга чиқаришга қаратилган. Шунинг учун ёшларнинг ҳуқуқларига кўмаклашиш ва уларни ҳимоя қилиш масаласи бундан кейин кўтарилмаслиги учун нима қилишимиз керак? Тадбирда муҳокамаларимиз айни шу муаммолар ечимига қаратилади.\n— Президентимизнинг Ёшлар ҳуқуқлари тўғрисидаги халқаро конвенцияни ишлаб чиқиш ва қабул қилиш борасидаги ташаббусининг ҳаётга татбиқ этилиши хусусида бироз кенгроқ тўхталиб ўтсангиз. У халқаро ҳамжамият томонидан қандай қабул қилинмоқда? Ушбу конвенциянинг қабул қилиниши зарурати нималардан иборат?\n— Конвеция лойиҳасини ишлаб чиқишда бугунги кунда БМТ ва у билан боғлиқ халқаро тузилмалар (Халқаро меҳнат ташкилоти, Жаҳон соғлиқни сақлаш ташкилоти, Парламентлараро иттифоқ ва бошқалар) томонидан ёшлар ва ёшлар сиёсатига оид 30 дан ортиқ универсал ҳамда минтақавий ташкилот (Африка Иттифоқи, Америка давлатлари ташкилоти, Европа Кенгаши, Ислом ҳамкорлик ташкилоти, Мустақил Давлатлар Ҳамдўстлиги ва бошқалар) доирасида 20 дан зиёд халқаро ҳужжат эътиборга олинди.\nЖумладан, БМТ Прага декларациясида инсониятни ривожлантиришда ёшларнинг муҳим роли қайд этилди. 1996 йил 13 мартда БМТ Бош Ассамблеясининг 50/81-резолюцияси билан 2000 йилгача бўлган даврда Ёшларга оид умумжаҳон ҳаракатлар дастури тасдиқланди. Унда, хусусан, ёшлар ҳуқуқларига оид олтита асосий соҳа аниқланди. Булар муносиб яшаш ҳуқуқи (ёшлар жамиятда ва ўз юртида муносиб яшашлари керак), ўз фикрларини билдириш ҳуқуқи(ёшларга ўз интилишларини, ғояларини, умидларини ва муаммоларини ифода этиш имконияти берилиши керак), яхши таълим олиш ҳуқуқи(ёшлар ўз ватанида сифатли таълим олиши, тегишли стипендияларни, айниқса, университет даражасида тақдим этиш), соғлиқ ҳуқуқи(келажак авлодлар ёшлар соғлиғига ғамхўрлик қилиш учун замонавий тиббий марказлардан фойдаланишлари керак), муносиб касбга бўлган ҳуқуқ(битирувчиларнинг давлат ёки хусусий секторда ишлашини таъминлаш ёки ўрта ва кичик бизнесни ташкил этиш учун ёш тадбиркорларга кредит бериш), ривожланиш ҳуқуқи (ёшларга ўз мамлакатининг жамиятларини турли йўналишларда, жумладан, сиёсий партияларда иштирок этиш ва ушбу партияларда раҳбарлик лавозимларига эга бўлиш, ёшларни қарор қабул қилишда иштирокини таъминлаш)дир.\n2001 йилда Жаҳон ёшлар стратегияси уларнинг дунё тараққиётидаги ролига эътибор қаратди. БМТ Хавфсизлик кенгашининг ёшлар, тинчлик ва хавфсизлик бўйича иккита, яъни 2250 (2015 йил) ва 2419-резолюциялари (2018 йил) халқаро тинчлик ва хавфсизликни таъминлаш ҳамда қўллаб-қувватлашда ёшларнинг ролини очиб беради. БМТнинг “Ёшлар — 2030” ёшлар стратегияси, Ёшлар сиёсати ва дастурлари тўғрисидаги “Лиссабон+21” декларацияси ёшлар ҳуқуқлари ва қонуний манфаатларини ҳимоя қилиш ва амалга оширишда қўшимча имконият яратади.\nМинтақавий даражада Араб ёшлар декларацияси (аёлларнинг ҳуқуқ ва эркинликларини кенгайтириш, ёшларни ижтимоий-сиёсий ва ижтимоий-иқтисодий ҳаётга кенгроқ жалб қилиш), Аҳоли ва ривожланиш бўйича Работ декларацияси (ёшларга нисбатан адолатли ижтимоий сиёсат учун ресурсларни тақсимлашни яхшилаш), Африка ёшлар стратегияси (ёшлар тараққиётини таъминлашга қаратилган сиёсий вазиятни яхшилаш), Ислом ҳамкорлик ташкилотига аъзо мамлакатларда ёшлар ҳуқуқлари тўғрисидаги Тошкент декларацияси каби қатор ўта муҳим халқаро ҳуқуқий ҳужжатлар қабул қилинган.\n— Конвенция қабул қилинишининг долзарблиги нимадан иборат?\n— Соҳада ўз ечимини кутаётган ва муаммоли масалалар ҳам мавжуд. Булар, биринчидан, дунё миқёсида бугунги кунга қадар ёшларнинг аниқ ҳуқуқларини белгилашга доир бирорта алоҳида ҳужжат ёки восита мавжуд эмас, ёшларга оид сиёсат соҳасида давлатларнинг халқаро мажбуриятлари аниқ белгилаб берилмаган. Хусусан, ёшларнинг ҳозирги авлоди дунё тарихи бўйича олиб қараганда энг кўп сонлиси ҳисобланади, аммо уларнинг жамият ва давлат ҳаётида фаол иштирок этишини таъминлашга етарли эътибор қаратилмаяпти. Ёшларнинг барча ҳуқуқлари, жумладан, барча иқтисодий, ижтимоий, маданий, фуқаролик ва сиёсий ҳуқуқлари ҳурмат қилиниши, ҳимояланиши ва амалга ошишини таъминлаш чораларини келгусида янада мустаҳкамлаш зарур.\nИккинчидан, ёш авлод ижтимоий субъект сифатида давлат ва жамиятнинг ҳар томонлама — ёшларни ривожлантиришга йўналтирилган муайян ресурсларни ажратиш, давлат ёшлар сиёсатининг инсон ҳуқуқлари билан боғлиқ замонавий инфратузилмасини яратиш каби қўллаб-қувватловига муҳтож. Лекин яқин ва узоқ муддатли истиқболда ёшлар ривожланиши бўйича давлатлар дастурларининг қабул қилиниши тизимли йўлга қўйилмаган.\nУчинчидан, турли халқаро ҳуқуқий ҳужжатларда ёшларнинг ёш тоифаси турлича талқин қилинган. Мисол учун, биргина БМТ доирасида “ёшлар” атамаси Ёшлар учун умумжаҳон ҳаракатлар дастурига кўра, 15-24 ёш, БМТ Хавфсизлик кенгашининг ёшлар, тинчлик ва хавфсизлик тўғрисидаги 2250-резолюциясида 18-29 ёш, Аҳоли яшаш манзиллари бўйича БМТ дастурида эса 15-32 ёшли шахсларга нисбатан ишлатилади. Ёшларнинг Африка хартиясида “ёшлар” вакилларига 15-35 ёшли, Европа Кенгашида 15-29 ёшдаги шахслар киритилади.\nШу маънода, аҳолининг ёшлар қатлами учун ёш чегарасининг халқаро мезонларини ишлаб чиқиш ва буни ёшлар ҳуқуқлари ҳамда уларни таъминлаш бўйича давлат мажбуриятлари ўрнатилган халқаро ҳужжатда белгилаш муҳим аҳамиятга эга.\nТўртинчидан, бугунги кунда БМТнинг барқарор ривожланиш мақсадлари ҳамда БМТнинг “Ёшлар — 2030” ёшлар стратегияси ҳаётга изчил татбиқ этилмоқда. Лекин ҳамон белгиланган аниқ мақсадлар ва ўлчов кўрсаткичлари бўйича ёшларнинг ривожланиш истиқболларини намоён этувчи замонавий халқаро модель яратилмаган.\n— Конвенция лойиҳаси қандай тайёрланди?\n— Инсон ҳуқуқлари бўйича Ўзбекистон Республикаси миллий маркази томонидан конвенция лойиҳасини ишлаб чиқиш бўйича миллий ва халқаро, хорижий экспертлар, мутахассислар, олимлар, ёшлар ташкилотлари ва фуқаролик жамиятининг бошқа институтлари вакилларидан ташкил топган махсус ишчи гуруҳ тузилди ва унинг фаолияти тизимли равишда ташкиллаштирилди.\nИшчи гуруҳ ёшларга оид юқорида эслатиб ўтилган халқаро ҳужжатлар ҳамда 50 дан ортиқ давлатнинг миллий қонунчилигини чуқур ўрганиш, Барқарор ривожланиш мақсадлари, демократия ва иқтисодий соҳаларга оид турли халқаро рейтинглар ва индикаторларни инобатга олиб, Ёшлар ҳуқуқлари тўғрисида халқаро конвенция лойиҳасини ишлаб чиқди.\nКонвенция лойиҳаси халқаро жамоатчилик фикр ва мулоҳазаларини ўрганиш ва инобатга олиш мақсадида марказимиз веб-сайти ҳамда бошқа махсус интернет-тармоқларда жойлаштирилди. Хусусан, ёшлар ҳуқуқлари, инсон ҳуқуқларига оид ўндан ортиқ ҳужжат ва адабиёт тайёрланиб, Самарқанд форумининг расмий веб-сайтига жойлаштирилди.\nБугунги кунга қадар 40 дан зиёд халқаро форум ва экспертлар учрашувида ҳамда Швейцария, Буюк Британия ва Россияда муҳокама этилди. Форумда ушбу мамлакатлар вакилларининг маъруза билан иштирок этиши ҳам назарда тутилган. Форум учун “Демократлаштириш ва инсон ҳуқуқлари” журналининг махсус сони тайёрланди.\n— Ушбу конвенциянинг мақсад ва вазифалари нималардан иборат?\n— Ишчи гуруҳ конвенциянинг асосий мақсади сифатида дунё бўйича ёшларнинг эҳтиёжларини қондириш, ёшларнинг барча энг яхши қизиқишлари, эркинлик ва ҳуқуқлари кафолатлари ҳамда потенциалини мустаҳкамлаш мақсадларида халқаро, минтақавий ва миллий даражада ҳаракатларни кучайтиришни белгилашни таклиф этган.\nКонвенцияда ёшлар сиёсати тушунчаси турли ҳаётий соҳа ва секторлар — давлат ва хусусий сектор, нодавлат ташкилотларнинг ёшларга қаратилган фаол фаолияти сифатида кенгроқ маънони англатади. Шунингдек, ёшларнинг ёш хусусиятлари аниқ 18-30 ёш деб белгиланмоқда.\nКонвенциянинг асосий вазифалари сифатида қуйидагиларни белгилаш назарда тутилмоқда:\nёшларга нисбатан давлат сиёсатининг мақсадлари, устуворликлари ва воситаларини белгилаш, ёшларнинг ривожланиши имкониятлари ва муаммолари юзасидан давлатлар олдида турган масалаларга ва имкониятларга биргаликда жавоб излаш;\nёшларга оид сиёсат субъектлари учун узоқ муддатли ривожланиш йўналишларини, шунингдек, ёшлар дастурлари, лойиҳалари, ёшлар жамоат бирлашмалари ва ёшларга оид сиёсат инфратузилмасига йўналтирилган инвестициялар кўрсаткичларини белгилаш;\nинсон капиталида жадал ўсиб бораётган ёшларнинг вояга етиш даврида давлат ва жамоат хизматларидан фойдаланишини енгиллаштириш, уларнинг асосли ҳаётий қарорлар қабул қилиш қобилиятини ривожлантириш ҳисобига имкониятларини кенгайтириш;\nёшларни жамиятни ўзгартирувчи фаол субъект, давлатларнинг етакчилик ва ривожланиш драйвери, шунингдек, ижтимоийлашув объекти сифатида қараш.\n— Самарқанд форуми натижаси қандай бўлади?\n— Умуман, форум натижасида Самарқанд резолюциясини қабул қилиш, Ёшлар ҳуқуқлари тўғрисидаги халқаро конвенция лойиҳасини БМТ низомий тузилмаларига ва инсон ҳуқуқлари бўйича шартномавий қўмиталарига кўриб чиқиш учун киритиш назарда тутилган.\nИшончим комилки, Самарқанд форуми очиқ ва амалий мунозаралар руҳида ўтади. Ундаги мунозара ва мушоҳадалар, ўз навбатида, ёшларнинг ҳуқуқлари ҳамда имкониятларини кенгайтириш, Президентимизнинг ташаббусини ҳаётга татбиқ этишга қаратилган амалий қарорлар учун замин бўлади. Бу эзгу ишлар бутунжаҳон ҳамжамияти даражасида ёшларнинг қонуний манфаатлари, ҳақ-ҳуқуқларини ҳимоя қилишга хизмат қилади.


Саломлашиш ҳикматлари — Ishonch Gazetasi\nАссалому алайкум! Ушбу сўзлар замирида жуда катта ҳикмат яширин.\nХалқимиз ва аждодларимиз буни яхши билган ва қадрлаган. Биз бугун ҳам ушбу эзгу ва гўзал қадриятларимиз билан фахрланамиз.\nБобом берган тиллолар\nЁш бола эдим. Беш-олти ёшларда. Бир куни уйга шошиб кирдим. Бобом ўтирарди. Менга қаради-да:\n– Нима йўқотдинг, болам, – деди.\nАтрофга қарайман, чўнтакларимни ковлайман – ҳамма нарсам жойида.\n– Ҳеч нима, – дедим.\n– Йўқ, болам, ниманидир йўқотдинг, топиб кел, – деди.\nИндамасдан ташқарига чиқдим. Узоқ ўйландим. Ҳеч нарса йўқотмаганман. Охири эшикни ғирчиллатиб очиб, ичкарига юзландим. Бобом ёстиққа ёнбошлаганча ётибди. Менга ўткир нигоҳи билан юзланди:\nМен эса ерга қараганча совқотган қўлларимни ишқалаб, ерга қараб турардим. Бобом яна эшикни кўрсатди…\nЭшик ортида ўйланиб турганимда ичкаридан энам чиқиб келди. Бошини бироз пастлатганча, «Уйга кираётганда салом бермадинг» дея қулоғимга пичирлади.\nТилло топиб олгандек, оғзим қулоғимда остона ҳатлабоқ бобомга қарата:\n– Ҳессаломалайкум, – дедим.\n– Ҳессаломалайкум эмас, Ассалому алайкум, дейилади, болам, – дея хатомни тўғрилади…\nБобом берган бу «тилло»лар менга бир умрга асқотмоқда.\nҚўшнингиз, жигарларингиздан бири сиз билан саломлашмади, дилингиз оғримайдими? Кейинги пайтларда саломлашиш камайиб кетаётгандек. Ёки бузиб, қисқаликка интилиш, бошқача – «замонавий» саломлашиш одатга айланаётгандек. Айрим ҳолларда баъзилар салом-аликни бузиб ишлатишади. Билса-билмаса хорижий сўзлар орқали кўришмоққа интилишади. Бу эса қайсидир маънода она тилимизга нисбатан ҳурматсизлик саналади. Шундай экан, барчамиз ёшларни салом-аликка, ва асосийси, тўғри саломлашишга ўргатишимиз лозим.\n– Ёшлар орасида саломлашмаслик ёки «Ассалому алайкум» сўзини бузиб, қисқартириб ишлатиш чет эл фильмларининг таъсирида пайдо бўлган, наздимда, – дейди Ўзбекистон ёшлар иттифоқи Жиззах вилояти бўлими раҳбари Дилмурод Худойшукуров. – Турли беўхшов ҳаракатлар тарзидаги кўришиш ҳам тақлид натижасидир. Ёшлар шу йўл билан тенгдошлари орасида ўзларини зўрроқ, нуфузлироқ кўрсатишга уринади. Қизиғи, бундай қилиқлар катта ёшдагилар орасида ҳам кузатиляпти. Сўкиниб сўрашадиганлар ҳам йўқ эмас. Бундайларга ақл ўргатсангиз, маслаҳат бермоқчи бўлсангиз, аксар ҳолларда гапингизга қулоқ тутишмайди. Демакки, оилада муҳит яхши эмас, тарбия оқсаяпти.\nЭнг эзгу тилак\n– «Ассалому алайкум» сўзлари арабчадан тилимизга ўгирганда «сизга тинчлик тилайман» маъносини беради, – дейди Жиззах вилояти бош имом-хатиби Меҳмонали Жабборов. – Тинчлик тилашдан улуғроқ, эзгуроқ тилак йўқ. Пайғамбаримиз «саломлашишни ўрталарингизда ёйингиз» деганлар. Зеро, саломлашиш одамлар орасидаги меҳрни кучайтиради. Ислом қоидаларига мувофиқ танишми, бегонами – фарқсиз, ҳаммага салом бермоқ жоиз. Бегона одамга салом берсангиз муносабатлар илийди, кейинги сафар у ҳам салом беради. Бир неча маротаба учрашганингиздан сўнг танишга айланиб қоласиз. Пайғамбаримиз бир-бирингизга қўл бериб, табассум билан кўришганингизда гуноҳларингиз куздаги дарахт баргларидек тўкилади, деганлар. Қоидага кўра, кичик ёшдагилар катталарга, озчилик кўпчиликка салом бериши, мабодо кичик ёшдаги киши салом бермаса, унга ёши улуғ салом бериши лозим. Бу ҳаракатнинг тарбиявий хусусияти бўлиб, салом бермаган кишини уялтирасиз. Кейинги сафар у бу хатосини тўғрилашга ҳаракат қилади. Салом берилганда алик олмаса, хафа бўлмаслик керак. Бундай ҳолатда аликни фаришталар олишади. «Ассалому алайкум» сўзини бузиб айтиш маъносиз сўзламоқ билан баробардир. Айримларнинг саломлашишни унутиб қўйишини эса бартараф этиш мумкин. Оилада тарбияга эътибор қаратилмоғи, бу борада, айниқса, ёши катталар ғайрат кўрсатишлари шарт.\n«Кимлигинг шундан маълум»\n– Саломдан кишининг ақл-у фаросатини баҳолаш, унинг кибрли ёки камтарин инсон эканини билиш мумкин, – дейди филология фанлари номзоди Шаҳноза Алмаматова. – Олий ўқув юртида ўқиб юрган кезларимиз кекса бир ўқитувчимиз доим биз, талабаларга салом берарди. Унинг камтарлиги ҳаммада ҳавас уйғотган. Ҳазрат Навоий бежиз «Эл ичра ўлтурмоқ юқорироқдин, эл ичра ўлтурмоқ юқорироқ бил» мазмунидаги мисраларни битмаган. Яъники, ўзни элдан юқорироқ тутишдан кўра, эл орасида бўлган афзал. Шу маънода, аввал салом бермоқ ва мазкур ҳаракат билан одамларни кўришишга, яқинлашишга ундамоқлик катта савоб. Ақл-у заковатда тенгсиз ота-боболаримиз болаларни эртаклар орқали саломлашишга ўргатишган. Хусусан, ялмоғиз қанчалик ёвуз бўлмасин, салом беришни унутмаган қаҳрамонни икки ямлаб, бир ютиб юбормайди.\nХалқимизда саломга оид ажойиб қадриятлар бор. Чунончи, бирор кишидан мужда келтирилганида «У салом айтди» дейилади. Шунда соғинчнинг, меҳрнинг тафт-у ҳароратини ҳис этамиз, бизни қадрлашларини англаймиз. Қисқаси, салом-аликда ҳикмат кўп.\nБеғубор ва бетакрор онлар яратиб…\nМастлик мудҳиш фожиаларга сабаб бўляпти\nУЧТОМОНЛАМА ДЕКЛОРАЦИЯ: МОҲИЯТ МУҲОКАМАСИ


ИнтерФУТБОЛ :: РПЛдаги янги персонаж ҳақида гаплашамиз\nРПЛдаги янги персонаж ҳақида гаплашамиз\nБауржан Исламхан - 26 ёшли ярим ҳимоячи, «Қайрат» клубининг собиқ аъзоси, мазкур жамоани шартномаси муддати якунлангани сабаб тарк этди ва эркин агент мақомида.\nЭҳтимол, Исламхан фаолиятини Россияда давом эттирар. Биринчидан, РПЛда қозоғистонлик футболчиларга қўйилган лимит бекор қилинади. Иккинчидан, атрофда Бауржаннинг рус клублари билан музокаралар ўтказаётгани ҳақида хабарлар тарқалмоқда. Вариантлардан бири - «Зенит».\nИСЛАМХАН ҲАҚИДА НИМА БИЛАМИЗ?\nУ марказий ярим ҳимоячи, қанотларда ҳам бемалол ўйнайди. Унинг энг сермаҳсул мавсуми 2016 йилга тўғри келиб, ўшанда Исламхан чемпионатнинг 31та ўйинида 17та гол урган. Ўтган мавсумда эса 7 марта тўп киритди.\nSports.kz маълумотига кўра, «Қайрат» сафида ўтказган 6 йили давомида барча турнирларда 64та гол уриб, 61та самарали узатма муаллифига айланган. Исламханнинг мавсум-2019даги кўрсаткичи - 7+8. Футболчига умумий тарзда қуйидагича тавсиф беришади: ҳал қилувчи паслар ва зарбаларни қойиллатади, тўпни олиб қўйиш ва эгаллаб олишда унчалик яхши эмас. Яъни ҳимоявий ҳаракатлар бўйича ҳали кўп ишлаши даркор.\n6та СОВРИН, БИРОРТА ЧЕМПИОНЛИК ЙЎҚ\nИсламхан тўрт марта Қозоғистон кубогини қўлга киритиб, икки марта мамлакат Суперкубогида зафар қучган. Унинг ҳисобида 5та кумуш ва битта бронза медаллари бор. Бауржаннинг «Қайрат»даги фаолияти сўнгги олтита чемпионатда ғолиб чиққан «Астана»нинг гегемонлик даврига тўғри келган.\n«Қайрат» бор-йўғи икки марта мамлакат чемпионлигини қўлга киритган: биринчиси Исламхан туғилмасидан аввал (1992), иккинчиси эса қаҳрамонимиз 11 ёшга тўлганида (2004) содир бўлган.\nЕЛ МАВСУМИНИНГ ЭНГ ЧИРОЙЛИ ГОЛИ МУАЛЛИФИ\nBT Sport телеканали Европа Лигасининг 2015|2016 йиллар мавсуми якунлари бўйича сўров ўтказиб, энг чиройли голни аниқлади. Овоз бериш натижаларига кўра, Исламхан томонидан урилган гол энг кўп (86 фоиз) овоз тўплади. Футболчи ўшанда «Қайрат» сафида «Абердин» дарвозасини иш-ғол қилганди.\nРОССИЯДА ОМАДИ ЮРИШМАГАН\nБауржан 20 ёшида «Кубань» сафига қўшилган, аммо бу клубда бир неча ой қолган, холос. Жамоа эса мавсум якунида бешинчи ўринни эгаллаб, Европа Лигасига чиққанди. «Кубан»нинг ўша пайтдаги таркиби кучли эди: Беленов, Озбилиз, Ионов, Пиццелли ва Попов... ҳужум чизиғидаги рақобатни енгиш осон эмасди.\n«Кубан»га Исламханни Леонид Кучук чақирганди, аммо Краснодардаги муваффақиятли мавсумдан кейин у «Локомотив» таклифини қабул қилиб, пойтахтга кетганди. Исламхан эса 2013 йилнинг қолган қисмини «Астана»да ўтказди. Дарвоқе, мазкур жамоада ҳам чемпионликка эришолмади - гегемонлик кейинги мавсумдан бошланди, мавсум-2013да эса «Астана» «кумуш» билан чекланганди.\nИсламхан 2014 йили «Кубань» таркибидан муқим жой олишга астойдил интилди, чунки Россия орқали Европа клубига ўтиш нисбатан осонроқ кечарди. Бироқ февралда футболчини «Қайрат»га сотишди.\nУНИ АРШАВИН МАҚТАГАН\nАндрей Аршавин фаолиятини якунлашидан аввал уч мавсум «Қайрат» сафида тўп сурган, у ерда Исламханнинг жамоадоши бўлганди. Россиялик ҳужумчи интервьюларининг бирида Қозоғистон ва Арманистон футболчиларини ўзаро таққослаганди (қозоғистонликлар ЖЧ-2018 саралаш баҳсларида арманларга 0:2 ҳисобида ютқазишганди). «Бауржан Исламхан кўрсаткичлар бўйича Генрихдан ёмон эмас, фақат ўзидаги сифатларни ривожлантириши лозим», - деганди Аршавин.\n«ЗЕНИТ»га ЎТИШ УЧУН ЯНА БИР САБАБ\nҚуйида Қозоғистон спортини ёритувчи Sports.kz сайти маълумотларидан парча келтирсак:\n«Сир эмаски, «Қайрат» ФК (Алмати) кузатув кенгаши раиси Қайрат Боранбаев узоқ йиллар мобайнида «КазРосГаз» АЖ бош директори бўлган. Айтишларича, «Газпром» раҳбарлари билан шахсий муносабатлар ўз вақтида Алмати клуби хўжайинига «Зенит»нинг машҳур ўйинчилари Андрей Аршавин ва Анатолий Тимошукни Қозоғистонга олиб келиш имкониятини берган. Энди шу алоқаларни аксинча йўналиш бўйича ишга солиб, Бауржан Исламханни Санкт-Петербург клубига жўнатишга нима тўсқинлик қилади?».


Ўзини ўлдирмоқчи бўлиб юрганлар ўқисин! - SanjarSaid\n1 йил аввал\tЖамият234\nАзиз жонига қасд қилмоқчи бўлиб юрган дўстим, синглим, укажоним! Сизни қайси ташвиш ўлим чангалига боришга қайта-қайта ундамоқда? Севган инсонингиз бошқа билан турмуш қураяптими? Яқинларингиз сизни тушунмаяптими? Моддий қийинчиликлар, қарздорлик боши берк кўчага киритиб қўйдими? Бедаво касаллик қийнаб юбордими? Дунёда бирор яхшилик, заррача шодлик, тинчлик, қўллаб-қувватловчи қолмадими? Наҳотки одамлар шунчалар бемеҳр, тошбағир, разиллашиб кетган бўлса. Ахир Сиз дунёга бахтли, соғлом, ҳурмат ва эътиборга лойиқ яшаш учун келгансизку, наҳотки атрофдагилар буни тушунмаса?!\nАммо ҳаммаси ҳам сиз ўйлагандекмикан? Балки ўлишдан бошқа варинтлар ҳам бордир. Кимдир сизни тарк этаётган бўлса, ўрнига ундан яхшиси келади, қийинчиликлар бир куни тугайди, тушунмаганлар, қадрингизга етмаганлар хатосини англаб етади… Аммо ўлимгача миллионта йўл бор. Уларни кўрмаётган, тополмаётган бўлсангиз кимдандир, дейлик бошқа шаҳардаги психолог, масжид имоми, таниқли ёзувчи ёки журналистлардан ёрдам, маслаҳат, далда сўрашдан уялманг, қўрқманг, тортинманг! Чунки ҳаёт бир марта бериладиган имконият, ҳеч кими ва ҳеч нарсаси йўқ, ҳатто қўл-оёғи ишламайдиган, кўзи кўрмайдиган, қулоғи эшитмайдиган қанча одам яшашни истайди! Балки тасаввур ҳам қила олмассиз, лекин қанчадан-қанча одам сизнинг ўрнингизда бўлиб қолишни орзу қилади. Токи тирик экансиз, олаётган ҳар бир нафасингиз учун шукур қилинг.\nБу жон барчамизни яратган Аллоҳнинг бизга берган омонати. Токи ўзи хоҳлаб олмагунча унга хиёнат қилишга ҳаққимиз йўқ. Шунинг учун ҳам ўзини ўлдирган одамларга жаноза ўқилмайди, улар жаннатга кирмайди.\nШуни унутмангки, ўлим ҳақидаги хаёллар шайтоннинг иши. Шайтонни олдингиздан, миянгиздан чиқариб юборишнинг битта осон йўли бор: тил ва дил билан Аллоҳни зикр қилинг: Ла илаҳа иллаллоҳ! Билиб қўйинг! Ё шайтон, ё Раҳмон. Иккиси бир қалбда, бир жойда бўлмайди! Шайтон келса зикр билан уни қувинг. Ва яна эсдан чиқармангки, бу дунёдаги ҳамма-ҳамма қийинчиликлар ўткинчи. У дунёда эса бошқа ўлиш бўлмайди, ўлиш билан қутулиш бўлмайди!\nIyun 26, 2017 sanjarsaid\nЎқувчи нега коллежга боришни истамайди?\nЕтти пир зиёрати. Бухоро\n1111111 1 йил аввал\nnima keragi bor bunday malumotlarni internetda qoldirganni a nima dediz men yangi xabarlarni aytayapman ok


Мўйноқ туманидаги жоме масжид қайта қурилмоқда\nДавлат раҳбарининг 2017 йил 28 февралдаги «Қорақалпоғистон Республикаси Мўйноқ туманини 2017—2018 йилларда ижтимоий-иқтисодий ривожлантириш ва аҳоли бандлигини таъминлашга доир қўшимча чора-тадбирлар тўғрисида»ги қарорига мувофиқ тўқимачилик, фармацевтика ва электротехника маҳсулотлари, томчилаб суғориш ускуналари, пластик қувурлар ишлаб чиқариш ташкил этилди, балиқчилик ва туризмни ривожлантириш бўйича имкониятлар ишга солинди. Бу ҳақда Ўзбекистон мусулмонлари идораси хабар қилади.\n2019 йилда Мўйноқ туманида саноат соҳаси бўйича 12та, қишлоқ хўжалигида 5та, хизмат кўрсатиш бўйича 14та лойиҳа амалга оширилиши режалаштирилган. Ижтимоий соҳа объэктлари қуриш ва таъмирлаш, муҳандислик-коммуникация тармоқларини ривожлантириш бўйича лойиҳалар ишлаб чиқилган.\n«Орол фожиасидан энг кўп зарар кўрган асли шу — Мўйноқ аҳолиси. Уларнинг сабр-қаноати, ватанпарварлиги, меҳнаткашлиги учун раҳмат айтишимиз, шунга муносиб хизмат қилишимиз керак», — деган эди Президент Шавкат Мирзиёев.\nШу боис Президент келгуси икки йилда Мўйноқда 20 та кўп қаватли уй қуриш, янги шаҳарча барпо этиш бўйича топшириқ берди. Бу ерда замонавий шаҳарсозликдаги барча янгиликларни жорий этиш, намунавий инфратузилма яратиш зарурлигини таъкидлади.\n6 июнь куни Мўйноқ тумани ҳокимияти, Қорақалпоғистон мусулмонлари қозиёти вакиллари, туман аҳолиси иштирокида «Тўқмоқ ота» жоме масжиди янги иморатининг биринчи ғиштини қўйиш маросими бўлди. Унда Мўйноқ тумани ҳокими С.Данияров ва Қорақалпоғистон мусулмонлари қозиёти қозиси Ш.Бауатдиновлар иштирок этди.\nҒиждувонда ўқитувчилар масжидлар олдида қоровуллик қилиши ҳақида аудиоёзув тарқалди. Бухоро ХТБ изоҳ берди\nБангладешдаги масжидда содир бўлган портлаш оқибатида 16 киши ҳалок бўлди


Клопп “Ливерпул”нинг АПЛни мағлубиятсиз якунлаши ҳақидаги имкониятларига тўхталди / CHAMPIONAT.asia\nКлопп “Ливерпул”нинг АПЛни мағлубиятсиз якунлаши ҳақидаги имкониятларига тўхталди\n03 ноя 2019 08:20\nТеглар : Ливерпуль Астон Вилла Юрген КлоппАПЛ\n“Ливерпуль” бош мураббийи Юрген Клопп АПЛ 11-тури доирасида сафарда “Астон Вилла” устидан қозонилган ғалабалан кейин ўз фикрлари билан ўртоқлашди.\n“Мавсумни мағлубиятсиз ўтказиш? Бунинг иложиси йўқ, агар биз бугун биринчи голни ўтказиб юборгунимизга қадар кўрсатган ўйинмизни кўрсатсак... Учрашувни ёмон бошламадик, яхши футбол намойиш этдик. Аммо ғалабали кайфият билан ўйинни бошлашимиз лозим эди. Бор эътиборимизни кейинги учрашувга қаратамиз.\nЖамоам ҳали ҳамон кўп нарсаларни ўрганишга ва янада яхши бўлишга муҳтож. Баъзида кутилмаган зарбаларни қабул қилишга мажбур бўласан ва бу ҳолат биз билан содир бўлаяпти. Кичик хатомиз учун бизни жазолашди, аммо якунда бундан хулоса чиқара олдик. Биз ғалабага лойиқ эмасдик, дея олмайман. Мане жамоани ғалаба сари етаклади, аммо менга ёқмайдиган бир қатор вазиятлар ҳам рўй берди.\nАгар ўйинга қарайдиган бўлса, ғалабага бир жамоа лойиқ эди – у ҳам бўлса “Ливерпуль”. “Астон Вилла”ни ҳам тушунаман. Жамоа ўйинда нимадандир умид қилиб ҳаракат қилиб турганди...” , дея Клоппнинг сўзларидан иқтибос келтирмоқда Sky Sports.\nКлопп, Гвардиола, Анчелотти, Моуринью. Кимнинг шогирдлари кучли? 34\nСон Хён Мин барибир ҳарбий хизматга борадиганга ўхшайди 11


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари 4 май куни Ўзбекистонда қандай об-ҳаво кузатилади?\t12:09, 03 май 2016\tРеспублика Гидрометеорология марказининг хабар беришича, 4 май куни Тошкентда ҳаво ўзгариб туради, қисқа муддатли ёмғир ёғиши мумкин. Шарқдан секундига 5-10 метр тезликда шамол эсади. Кечаси 12-14, кундузи 24-26 даража иссиқ бўлади. Қорақалпоғистон Республикаси ва Хоразм вилоятида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 10-15, кундузи 15-20 даража иссиқ бўлади.\nБухоро ва Навоий вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 12-17, кундузи 25-30 даража иссиқ бўлади. Тошкент, Самарқанд, Жиззах ва Сирдарё вилоятларида ҳаво ўзгариб туради, айрим жойларда қисқа муддатли ёмғир ёғиши мумкин. Шарқдан секундига 7-12 метр тезликда шамол эсади. Шарқдан секундига 7-12 метр тезликда шамол эсади. Кечаси 10-15, кундузи 22-27 даража иссиқ бўлади. Қашқадарё ва Сурхондарё вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 15-20, кундузи 24-29 даража иссиқ бўлади. Андижон, Наманган ва Фарғона вилоятларида ҳаво ўзгариб туради, айрим жойларда қисқа муддатли ёмғир ёғиши мумкин. Шарқдан секундига 7-12 метр тезликда шамол эсади. Кечаси 10-15, кундузи 19-24 даража иссиқ бўлади. Республикамизнинг тоғли ҳудудларида ҳаво ўзгариб туради, айрим туманларда ёмғир ёғади. Шарқдан секундига 7-12 метр тезликда шамол эсади. Кечаси 3-8, кундузи 13-18 даража иссиқ бўлади.


Диёр Имомхўжаев: Мантиқсиз ўйин » Lochinlar.UZ\n» Тахлил » Диёр Имомхўжаев: Мантиқсиз ўйин\n“Норин” рақибини енгиб қўйганида ҳам Олий Лигада ўйнай олармиди, деган савол берилса, унга жавоб бериш нисбатан осонроқ бўлади. Ва буни ҳамма билиб туради. Иккита лига ўртасидаги фарқ шу қадар каттаки, иккинчисидан йўқ бўлиб қолсанг биров сезмайди ҳам.\nМана масалан “Оқтепа”ни олайлик. Бир йил аввал ўтиш ўйинида қатнашиб, “Сўғдиёна”га етарлича ташвиш туғдирганди. Ҳозир эса ўрни таги йўқ. Бир неча йил қилган меҳнатинг қандайдир клубни олиб қолиш йўлида сариқ чақага айланиб қолса, 4 та “Оқтепа”ни ҳам ёпиб юбораверасан, муаммо йўқ. Кейинги йилга қолмай “Норин” йўқ бўлиб кетса, ким ажабланади? Унинг каби жамоалар камми? “Атласчи”, “Сурхон”, “Тўпаланг”, “Нукус” каби Олий Лигада ўйнаб кўрган жамоаларни битта нафасда “кўмиб” юборган одамлармиз, бунисини икки баробар осонроқ ҳазм қиламиз. Ҳаққулободдагилар маъзур тутишсин, бу ҳақиқат. Уларнинг ҳаракатига, интилишига, иродасига қойил қолдим. Бироқ қани энди ҳамма нарса шу фазилатларга боғлиқ бўлганида. Олий Лигага эса пул керак, қолган ҳамма нарса инкор қилинади бу жойда.\nҚуйи лигадан тепага чиқиши мумкин бўлган жамоа бор-йўғи 1 дона бўлар экан, ўтиш ўйини театрдан бошқа нарса эмас. Мен уни шундай қабул қиламан. ПФЛ ҳам буни тушунади ва тушунгани учун ҳам ўйинни ўтказиш юкини бир йил “Олмалиқ”қа, кейинги йил “Локомотив” бўйнига ташлаб қўя қолади. Ўзи бош-қош бўлиб ҳам ўтирмайди. “Локомотив” эса мана стадион дейди, мана тўп олиб берувчилар, дейди. Масалан ўзи шу стадионда ўйнаса, уни қордан тозалаб қўярди. Худди қор кўпроқ вақтида “Бунёдкор” кубок ярим финали олдидан майдондан қорни кураб ташлаганидек. Бироқ Наманганнинг иккита клуби ўйнайдиган ва артистлар тили билан айтганда “том сувоқ” ўйин учун нега энди “Локомотив” ишчилари қор кураши керак? Об-ҳаво инжиқ вақтида, Қамчиқ довонидан юриш у қадар тавсия этилмайдиган бир вақтда Наманган клубларини Наманганда ўйнатиб қўя қолса нима қиларди, деган мантиқли савол ҳам бўлади. Олий Лига ўйинларини вақтини етарлича ўзгартирадиган, керак бўлса сўнгги турни бир вақт майли-ку, икки кунда ўтказишдан ийманмайдиган ПФЛ ўтиш турнири жойини кўчиришни ўзига эп кўрмаганими бу? “Насаф” билан “Бунёдкор” кубок финалини Жиззахда ўтказиши жуда зўр иш. “Сўғдиёна” билан “Оқтепа”нинг Олмалиққа ташрифи ҳам яхши, нейтраллик бор. Водийнинг иккита жамоасини Тошкентга олиб келиш нимаси? Тошкентликлар ўз клуби ўйнаганида майдонга тушмайди-ку, Наманган клуби ўйинига келадими стадионга? Учрашув яна иш қайнайдиган душанбанинг иш вақти бўлган 13:00 да бошланса… Мантиқсизлик!\nҲаммасидан ҳам қойил қолганим, оппоқ қор устида оқ тўпда ўйналгани. Мухлислар тўпни кўриб қолса, учрашув келишилган бўлиши мумкинлиги борасида гап чиқарадигандек. Бечора “Норин” дарвозабонига қийин бўлди. Оқ стадиондан учиб келаётган оқ тўпни икки марта кўрмай қолди. Кўрганида кеч бўлди, ғалати голлар ўтказди, хуллас.\n“Норин”га эса раҳмат. Футболчилари тоза ҳаракат қилди. Бир неча хавфли вазиятлар яратди. Аслида бир йил аввал ҳам шундай бўлганди, “Оқтепа” чунон ҳаракат қилиб ҳам, уловни кутилганидек “Сўғдиёна” қўлига топшириб қўя қолганди. Сценарий иккита қизил карточкасини айтмаса, ўша-ўша қолган.\nОлий Лига бу йил тозароқ ўтди, деб дўппимизни осмонга отишни сўрашди. Худди “Металлург”га жон кирса, қолганлар қордек оппоқ бўладигандек. “Навбаҳор” чемпионлик учун кураш олиб бораётган “Бунёдкор” стадионида бемалол дуранг ўйнади. Бунда “қалдирғочлар”га раҳбарлик қилаётган одамнинг “Навбаҳор”дан чиққанидан тортиб, Илҳом Мўминжоновнинг “Бунёдкор”дан чиққанигача тўғри тушунди ҳамма. Қўқон клуби йил бўйи зўрға юриб, охирига бориб Ғузор томонларни бузиб юборай деди. Мен буларни келишилган демоқчи эмасман, қайтага хурсанд бўлдим. Илҳом Мўминжонов футболчи сифатида қандай ёққан бўлса, мураббийлиги ҳам яхшиo бошлангани кайфиятни кўтарди. Бироқ футболдаги атмосфера шундайки, ўйин келишилмаган деган қуруқ гап одамларни ишонтирмайди. Улар ҳеч нарсага ақли етмайдиган содда, гўллар эмас-ку! Агар ҳамма ўйинлар “Андижон” — “Навбаҳор” ёки “Обод” — “Андижон” каби бўлганида эди, тўғри тушунишга уриниб кўрардик.\nҲозир эса “Норин” деган жамоанинг ёриб чиққанидан тортиб, “Динамо”нинг Олий Лигага қайтганига қадар ясама нарсалар. “Норин”га нимадир қилса, Наманган ҳокимияти ҳеч нарса йўқотмайди. Бироқ “Навбаҳор” учун шахсан ҳокимнинг ўзи жавоб бериши керак. Балки ўтлаб кетгандирман, аммо яширмасдан айтаманки, “Навбаҳор” футболчиси қизил карточка олиши ҳам унинг Олий Лигада қолишига бўлган ишончимни грамм ўзгартира олмади. Узр…\nБиз шу кунга қадар каром шўрва ичиб келган бўлсак, бу йил устига райҳон солиб беришди. Келаси йил чой қошиқда қаймоқ қўшилади. Бироқ унутмайлик, нима қилганларида ҳам боршчдан ош ясай олишмайди.\nДиёр ИМОМХЎЖАЕВ.скачать dle 10.4фильмы бесплатно


“Cанъат ҳафталиги буюк ипак йўлининг давоми” - www.Voydod.net\n“Cанъат ҳафталиги буюк ипак йўлининг давоми”\n22 октябрь куни пойтахтимизнинг Ёшлар ижод саройида Art Week Style.uz санъат ҳафталигинингочилишига бағишланган ташиклотчилар, меҳмонлар ва қатнашчилар иштирокида матбуот анжумани бўлиб ўтди.\nУшбу анжуманда асосан жорий йилги Санъат ҳафталиги, кейинги йил учун режалар валойиҳалар ҳақида гапирилди.\nВладимир Хотиненко,Тўлиқ метражли фильмлар танлови ҳайъати аъзоси, россиялик режиссёр, сценарийнавис, продюсер: — Тошкентгакелмаганимга 25 йил бўлибди. Шу давр ичида шаҳарнинг қанчалик ўзгариб кетганини таърифлашга тилим лол. Art WeekStyle.uz бу жуда кенгкўламли тадбир, унда жуда кўп ёшлар иштирок этаётгани менга жуда таъсир қилди. Чунки бу кабидастур санъатнинг турли йўналишлари бўйича шуғулланадиган ёшларга катта дастуруламал бўлади. Чжан Юань Тўлиқ метражли фильмлар танлови ҳайъати раиси, хитойликрежиссёр: — Илгари бизнинг юртларимизни Буюк ипак йўли боғлаган, энди эса Art Week Style.uz санъат ҳафталигини менбемалол дизайн ва кино йўли деб аташим мумкин. Энди бизни Санъат ипак йўли боғлаб туради.\nФонд Форум Васийлик кенгаши раиси Гулнора Каримова ҳамжурналистларнинг саволларига жавоб берар экан, бу йилги Санъат ҳафталигига киритилган янги дастурларга— “ Қирол Шер” мусиқий-театр студияси ва “Саҳна қироллари” лойиҳасига алоҳида тўхталди. Матбуот анжумани анчагача давом этди. Унда бу йилги Санъатҳафталиги маҳорат дарслари бўйича рекорд натижага эришгани қайд этилди.\nСАНЪАТҲАФТАЛИГИДА КОСМОНАВТЛАР ТАБРИГИ!\nМатбуот анжумани тугагач, куннинг асосиймавзуси, яъни Art Week Style.uz санъат ҳафталигининг ва VII Тошкент замонавий санъат биенналеси очилиш маросимибошланди.\nЁшлар ижод саройи атрофи меҳмонлар билан гавжум. ҲаммаИспаниянинг Севилья шаҳри мода мактаби дизайнерларининг либослар намойишини интиқлик билан кутабошлашди.\nСевилья мода мактаби моделлари ўз чиқишларини бошлашгандайиғилганлар уларни олқишлар билан кутиб олишди. Чироқлар ёруғи ва ёқимли мусиқа оҳалари билан уйғунлашибнамойишга ўзгача шукуҳ бағишлади.\nШундан сўнг Санъатҳафталиги муаллифи Гулнора Каримова меҳмонлар билан бирга чиқиб келди ва йиғилганларни юртимизда бўлибўтаётган Санъат байрами билан табриклади ва юртимиз ёшларига қарата “Мен сизларнинг юрагингизга ионаман,сиз ҳам менга ишонинг!” деб мурожжат этди. Шундан сўнг дастурнинг энг кутилмаган сюрпризи, яъникосмонавтларнинг Art Week Style.uz га коинотдан туриб йўллаган табриги катта экранда намойиш этилди. Буни кутмаганйиғилганлар бир зум лол бўлиб қолишди. Кейин эса қувонч хитоблари билан космонавтларни олқишлашди. Бунақатабрик дунёнинг ҳеч бир Санъат ҳафталигида бўлмаган экан! Табриклар тингач, барча залга ташриф буюрди. У ерда Ўзбекистон-Россия ҳамкорлигида яратилган“Триптих... Меъморчилик. Муисқа. Рақс” видео-инсталляцияси ва Япониялик Норико Ямамотонинг “ Weltformel-Theory ofeverything” инсталляцияси ва бошқа кўргазмалар барчага бирдек манзур бўлди. Дилфуза СОБИРОВА Фотомухбир Равшан ДАДАБОЕВ


Ўзбекистонда 14-15 ёшли ўсмир болалар ўртасида футбол мусобақаси бўлиб ўтади\nСпорт 13:10 / 22.08.2019 9125\nCoca-Cola компанияси, Ўзбекистон Футбол ассоциацияси, Профессионал лигаси ва республика «Маҳалла» хайрия жамғармаси ҳамкорликда «Маҳаллага маҳалла» лойиҳасини ишга туширмоқда. У кўча футболи ва соғлом турмуш тарзини қўллаб-қувватлаш мақсадида жорий қилинмоқда.\nКўча футболи мусобақаларида 14-15 ёшлардаги 4 500 ўсмир ўғил болалар иштирок этади. Тошкентнинг 11 туманида 508 жамоа ўртасидаги саралаш босқичи бўлиб ўтади. Ҳар бир ўйин 15 дақиқалик икки таймдан иборат бўлади. Иштирокчилар олимпия тизими бўйича куч синашади. Яъни мағлуб жамоа мусобақани тарк этади. Саралаш ўйинлари натижасига кўра, ҳар бир тумандан биттадан - 11 жамоа финалга йўл олади. Улар Coca-Cola суперкубоги ва «Маҳаллага маҳалла» мусобақасининг мутлақ чемпиони унвони учун курашади.\nБу лойиҳа – ижтимоий лойиҳа бўлиб, ҳаваскор спорти, шу жумладан кўча футболини ривожлантиришда навбатдаги қадам бўлди. Ишонамизки, бундай мусобақаларни ўтказиш ҳар бир маҳалладаги ёшлар ўртасида спорт ва соғлом турмуш тарзини кенг тарғиб қилишда ёрдам беради, - дея изоҳлади Ўзбекистон Профессионал футбол лигаси матбуот котиби Шерзод Ражабов.\nСуперкубок соврини ва «Маҳаллага маҳалла» мусобақаси чемпионлиги учун финал ўйини сентябрь ойида бўлиб ўтади.\n«Маҳаллага маҳалла» мусобақаси – ўйин бўлиб ўтадиган ҳар бир маҳалла учун унутилмас воқелик. Иштирокчилар ғалаба қозонишни хоҳлагани боис, майдонда ҳақиқий кураш кетади. Ўйлайманки, мусобақаларда профессионал футболчи бўлишни орзу қилаётган ҳақиқий иқтидор соҳибларини ҳам кўрамиз. Хорижда бундай лойиҳалар тез-тез ташкил этилади ва бундай мусобақалар ҳам ҳаваскор ва профессионал футболни оммалаштириш ва ривожлантириш билан боғлиқ. Ишонаманки, иштирокчилар ҳар бир ўйинни узоқ вақт эслаб юришади, чунки бу спортга бўлган муҳаббат, қувват ва драйв ифодасидир, - дея қайд этди республика Маҳалла кенгаши бўлим бошлиғи Баҳодир Набихўжаев.\nҒолиб жамоалар ва мусобақа иштирокчиларини тантанали тақдирлаш маросимида ўзбек футболи юлдузлари, Ўзбекистон Футбол ассоциацияси ва Профессионал футбол лигаси раҳбарияти вакиллари, шунингдек, Coca-Cola Ўзбекистон вакиллари жамоаси ҳам иштирок этади.